text:
آشیق علی خداداد مددلو ایله دانیشیق
دانیشیقی آپاران: محمدرضا شوکتی الوارعلیا
موسیقی اینسانین پاک حیس لرینین ترننومودور.
اؤن سؤز:
بو گونکو دونیامیزین بحرانلارینین کؤکونو فرهنگی استبداد وهجمه لرده آختارمالی ییق . بیر اجتماعین قورولوش و مؤحکم بیناسی اؤزگه لرین چوروموش و ارزیش سیز کؤلتورونون هجمه سی ایله اوچوب آرادان گئدر.
استثمارچیلار بو ایشی بیر اصل ساناراق اؤنجه بیر اؤلکه نین موسیقی سینه ال آپاریب، اونو آراشدیریب و اونو اؤزلری سئودییی کیمی ده ییشیب، اونون معنوی لییینی آرادان گؤتوروب جوربه جور اویدوروجو بویالارو آدلارلا ائله او اؤلکه نین جاوانلارینا تقدیم ائده رلر. بیر آیری معنادا دئسک اؤز فرهنگیمیزی یئنی بوخچالارلااؤزوموزه ساتارلارکی تأسسوفله بیزده به به ، چه چه له آلیب اونلاردان آرتیق لذت آپارریق .
موسیقی دونیاسی چوخ گئنیش بیر دونیا اولاراق هر طرفدن هجوملارا معروض قالمیشدیر، کی بیریده استعمار چیلار طرفی دیرکی زامان ده ییشدیکجه ، اینسانلار تمدونه ،علمه و تکنولوژییا ال تاپدیقجا بئله استعمار و استثماریندا میدانی گئنیش لنیب و مشتری سی چوخالیر.
آشیق علی خداداد مددلو بئله استعمارو استثمارچیلارلا مبارزه آپاران بیرآشیقدیر. فرهنگی هجمه نین قارشیندا دوران و اؤز کولتور، منلیک،علم، مدنیت و وارلیغینی سئویب و اوندان حیمایه ائده ن بیر کیمسه دیر.
حؤرمتلی اوخوجولاریمیز! ملی وارلیغیمیزین قوروقچوسو آشیق علی خداداد مددلوایله آز چوخ تانیش لیغینیزواردیر. سازلی سؤزلوبیرآشیقدیر،25 ایلدن آرتیق ساز-سؤزدونیاسینا قدم قویان آشیق علی1348 – اینجی گونش ایلینده دونیایا گلیبدیر. موغانین مددلو ائلیندن اولان ،محمود اوغلو علی خداداد مددلو، آشیق رسول قربانی دان الهام آلیب، آشیق صداقت گنجه ای دن ساز اؤیره نیب و بیرینجی دفعه اولاراق «قوپوزون ایلکین مکتبی» آدلی ساز هاوالارینا بیرنوت کیتابی دا یازیبدیر.
آشیق علی ایله سؤزصؤحبتیمیزموسیقی نین استثمارچیلارالینده بیر اویونچاق کیمی اولدوغوندان وبیر سیرا موسیقی چیلر اونلارین الچی و نوماینده لری کیمی رول اویناماقلاریندان ایدی کی ائله بوساحه ده بیزیم بیر نئچه سورغوموزا جاواب وئریبدیر.
س: بیرینجی سوالی بئله سوروشوم کی : موسیقی استعمارچیلارین الینده، میللتلری اؤزلوکلریندن و هویت لرینده ن چیخارماق اوچون بیر آلت وبیر حربه اولوبدور.بئله کی ایشی اؤز سؤیدوکلری کیمی قاباغا آپاریرلار. سیزجه اونلار آذربایجان موسیقی سی حاققیندا نه ایش گؤروبلر؟
ج: اؤنجه سیزی و حؤرمتلی اوخوجولارینیزی سلاملاییرام ، سورغونوزون جاوابیندا بئله دئمه لییم کی، موسیقی آدینا غیراخلاقی و عاغلا سیغماز ایشلری ایندیکی تبلیغاتی وسیله لرله جاوانلارین فیکرینده اوتوردوب و اونلارین عاغیل وهوش باشلارین آلیبلاراللرینه ، ائله کی جاوانلارین چوخ عیدده سی اؤز موسیقی لریندن نیفرت ائدیرلر.حتی موسیقی چیلریمیزده مستقیم یا غیرمستقیم استعمار اولوبلار. اونلارفیکرائدیرلرکی غیراخلاقی حرکتلرله مترقی بیر موسیقی چی کیمی جیلوه لنرلر.میثال اولاراق: ایرانیمیزدا خصوصی ایله تبریزده پاپ ویا جاز آدیله موسیقی واردیر.«جاز» لغت ده مزخرف معناسینا دیر.بوکلمه نین معناسینی بیلمه دن بیرسیرا موسیقیچیلرافتخارائدیرلرکی جاز ایشله ییرلر. یا پاپ موسیقی سی آدینا بیرزاد واردیرکی بیرسیرا خواننده لریمیزاونا گووه نیرلر. پاپ باشقا بیردینده روحانی بیرروتبه دیر،بوموسیقی نین کلیسا موسیقی سینه ربطی یوخدور.کلیسادا مبتذل موسیقی اولا بیلمز مبتذلی معنوی قالیبده بیزه وئریرلر،ویا پاپولیارکی بو موسیقی نین آدی حتماً کی بو کلمه دن آلینیب «مشهور اولماق» و موسیقی ده «مردمی» آنلامدادیر. دئمه لییم کی موسیقی لرین هامیسی مردمی دیر . اما اونلارین مردمی لییی باشقا بیر معنا داشیییر. اودا یالان شهرت و اؤزایستکلرینه چاتماقدان باشقا بیرزاد دئییل . بیرسیرا موسیقی چیلرکی بئله – بئله یالان شهرتلرو آدلارا اویوبلار، استعمارچیلارین قوللاری و الچی لریدیرلر.تکجه ایراندا یوخ بلکه دونیا سوییه سینده اینسانلارین معنویت، فرهنگ وتاریخلرین تحریف ائتمک دالیجادیرلار.آنجاق بو موسیقی چیلرین بیلربیلمزبو تحریفلرده روللاری واردیر. میثال اولاراق:
آمریکالی جنیفرلوپزتورکیه ده کنسرت قورموشدو. اونون 150 –نفر اکیبی وارایدی کی ایکی شخصی طیاره ایله تورکیه یه گلمیشدیلر.هراوچ نفره بیرسوئیت توتموشدولار.هرسوئیت 3600 یورو ایدی. بونلارین یئییب ایچمک خرجلرینی ده گلسک اوستونه ،بؤیوک بیرپول اولار. بونلارایکی یا اوچ گون کنسرت وئردیلر. ایندی سوروشمالی ییق کی، بو ائکیپین بوتون خرجلرینی او اوچ گونده ساتیلان بلیط لر تأمین ائده بیلر؟ البته کی یوخ! پس بونلار هاردان تأمین اولورلار؟ جاوابی آیدیندیر.همن استعمارچیلارین الی ایله. اونلار الچی دیرلر.پول دالیجا دئییللر. بونلار میللتلرین وارلیقلارین تالاماق اوچون، اونلارین فرهنگ، مدنیت،معنویت ووارلیقلارینی اللریندن آلماقدان اؤترو دولانیرلار.اونلارایستیرلرایسته دیکلری میللته غلبه چالیب واونلاری اللرینده ساخلاسینلار.بو باره ده یورو ویژئنیده میثال چکمک اولار.
س: بیزیمده شهریمیزده موسیقینین اوستونده استعمارالی واریایوخ؟
ج: بلی کی وار. بیرسیرا موسیقی چیلر «مزخرف» سؤزلری کئچیردیرلرریتم و موسیقی چرچیوه سینه وئریرلر خلقه و تأسسوفله جاوانلاریمیزدا بونلارا اویوب ، رسانه لرده بو مبتذل موسیقی نی ایفا ائده نلری تبلیغ ائدیرلر.
س: ادبیاتچیلارلا موسیقی چیلربوایشلرین قاباغیندا نه ائتمه لیدیرلر؟ واونوندا داوامیندا بئله سوروشوم کی استعمارچیلارنجور اولور بیزیم جاوانلاریمیزی اللرینه آلیرلار؟
ج: تأسسوفله بیز استعمارا توولانان واونلارین ایشلرینه اویان جاوانلاردان قاچیریق.اصلینده بئله اولمامالیدیر. بیز نه قده ر اونلاردان اوزاق گزسک استعمارچیلار موفق اولوب باسقین گله جکلر. بو جاوانلار بیزیم دیرلر، بیزاونلارا یاخینلاشمالی ییق. موسیقی ، ادبیات، فرهنگ و مدنیتیمیزی دوزگون و دوز یوللارلا اونلارا دوشوندورمه لی ییک. ایش عالی کیفیت ده و ده یرلی اولارسا جاوانلار قبول ائده جک .بیر سؤزو ده قبول ائده ک کی فرهنگ ایله مدنیتی ساخلاماغا اینساندا قایغی کش لیک و غیرتین ده گره یی واردیر.آغ یئل مه یئل اولمامالی ییق.
بیزیم موسیقی میز گؤزه لدیر.اما ایفا و ارائه سینده آخسامیشیق، مشکل له اوزبه اوزوق. جاوانلارلا ارتباط قورا بیلمه میشیک .بیر جاوان من به ینمه ین لیباس گیرجک من اوندان قاچمیشام ونتیجه ده استعمارچی گلیب میدانا اونا صاحاب چیخیب.
س: بیرسیرا موسیقی گروپلاریندا جوربه جور موسیقی آلتلری ایشه آپاریلیر و بیر سیرا سیندادا موسیقی آلتی چوخ آزاولور،میثال اوچون بیرتار اولوربیر کامانچا.یا آشیقدا تکجه ساز اولورویا....سیزجه بونلارین نه فرقی واردیر؟
ج: بیرسیراموسیقی چیلر سازلارین ترکیبی نی بیلمه دن گتیریب موسیقی آلتلرینی ایکی ایکی ییغیرلارمیدانا کی من مترقی وعلمی بیرموسیقی چییم . اما فیکیرلشمیرکی اوخودوغوماهنی دا بوآلتلرین یئری واریا یوخ. شایدده بونلارین او ماهنی نین معنا ومفهوموندان دا خبرلری یوخدور. بیرنفر چیخا ( بیر متخصص) بو ارکسترین رهبرینه دئیه کی هانسی علمی اساسلارلا بو آلتلری بیربیری نین یانینا دوزوبسن؟ یقیناً کی جاوابی اولمایاجاقدیر.نه یه؟ چونکی بوبیلمیرهر میللتین اؤزونون سسینه اویغون سازی وار. سازین قورولوشو ایله سیمی نئجه دیر؟
باخین ! بیرخلقین سسلری اوستونده تحقیق اولوب سونرا اونون سازی دوزه لیب . ساز اینسانین بوغازینا گؤره جورلنیب ، بوغاز سازا جورلنمه ییب دیر. بو سیرا آداملاربیلربیلمزاستعماراولونوبلار.چوخلاری غیرمستقیم وبیلمه یه بیلمه یه استعمارچیلارا یاردیم ائدیرلر،و بیرسیرا دا بیله بیله اونلارین قوللوقچوسودورلار. اونلارا الچی دیرلر، مزدوردولار، بونلاراؤز فرهنگینه ، اؤزمدنیتینه خیانتچی دیرلر.
بئلنچی گروپلاردا ایشله نیلن موسیقی آلتلرینین چوخو غربی آلتلردیرکی آزجانا علمی باخساق گؤره ریک کی نه اونلارین سسی بیزیم سازیمیزین اوستونده اوتورا بیلر، نه بیزیم سازیمیز اونلارین سسینده. نئجه کی دانیشیقلاریمیز فرقلی دیر.سسلریمیزده فرقلی دیر.موسیقی ده ده بوفرق واردیر.سازلارین قورولوشوفرقلی دیر. پس گؤروروک کی آرادا مرز وار. اما استعمارچیلاربیزه بئله اؤیره دیبلرکی مرز یوخدور.من دئییرم ایتالیادان بیرارکستر گتیرسینلرکی ویولوندان باشقابیر آیری سازدان بهره لنیرلر. پس مرز وار.
هر میللت ایسته ییرکی اؤزلویون دونیادا تانیتدیرسین، کی تکجه یولو موسیقی دیر.موسیقی ایله بیر میللت هرزادین تانیتدیرابیلر.
س: سیز بیر آشیق اولاراق قوپوزداندا دانیشین .
ج: بیزیم قوپوزوموزون تاریخ بویوعؤمرو واردیر. بوباره ده سندلر وار.آشیق سازی بوتون سازلارین آناسیدیر. جرأتله دئیه بیلره م کی دونیانین بوتون سازلارینین آناسیدیر.موسیقی نی بیز دونیایا چاتدیرمیشیق. اما تأسسوفله بیز اونلارا باش اییریک . ابراهیم زاهیدی نین بوحاقدا بیرشعری واردیرکی دئییر:
من نه یه سوسمالییام حاققیمی بیگانه یئیه
من واریمدان دئمیره م چوخلاری یوخدان دانیشیر
اونلار یوخلوقلاری ایله بیزه صاحاب چیخیرلار.بیز وارلیقیمیزلا اؤز کولتوروموزه صاحاب چیخا بیلمیریک.نه یه؟ ائله دئدیییمیز کیمی استعمار الی واردیر.بیرسیرا خایین ساتقین آداملاروالچیلر باعیث دیرلر.
س: ماهواره ای کاناللارین نه نقشی واردیر؟
ج: دوزون آختارساق بیز یوخلامیشیق. تکنولوژینی چوخ کیچیک ساییریق .بوتکنولوژینی همن استعمارگر جورله ییب و اؤز ایشینی ده گؤرور.اما بیزیم رسانه لریمیز بونلارین قاباغیندا ساکیت دیرلر.اونلارین فرهنگی ایشلری بیزیم ائولریمیزین ایچینده دیر.اما قاباغیندا دایانان یوخدور. بونلار مبتذل موسیقی لری بیزیم جاوانلاریمیزا یئدیردیرلر.بیزده گره ک سرمایا قویوب همان ماهواره ایله اؤز موسیقی میزی دونیایا چاتدیراق.اوچالیشیر پیس ایسته یین دونیایا چاتدیرسین.بیزدوروب باخیریق.دوران اؤکوزله یاتان اؤکوزون مثلی دیر. بیرایش کی گؤموروک هئچ اؤنملی بوراسیدیرکی اونلاردان استقبالدا ائدیریک. بیرسیرا آداملار دئییر : آقا سئویریک . اونلاردان سوروشان یوخدورکی سئومک نه یه دئیر؟ حتماً کی بونا جاوابلاری اولمایاجاقدیر.نه یه کی بواوّلده اؤزونه فیکر ائتمک اجازه سی وئرمه ییبدیر.بونا دئیرلر فرمایشی میللت شریعتی بونلارا «الینه» اولونموش آداملار دئییر.
س: هر بیر صینف ده اولان بیر کیمسه نین ساوادی اولمالی دیر. موسیقی ده ساوادلی کیمه دئییلیر؟
ج: چوخ گؤزل بیر سوال سوروشدوز نه یه کی موسیقی چیلریمیزین ساوادسیزلیغیندان بیزه مزخرف موسیقی وئریلیر. ساوادلی، مکتب یا دانشگاهی مدرکی اولانا دئمیریک. هر میللت ده نئچه ساواد وار : میللی ساواد، اقتصادی ساواد، تاریخی ساواد، جغرافی ومعنوی ساواد.بوبئش ساواد هربیر میللت ده اولارسا اونون وارلیغی قورونار. آکادئمیک ساوادلابرابربوساوادلاریندا اولماسی گره کلی دیر.اما تأسسوفله بیزیم جامعه ده مدرک وار،ساواد یوخدور. هامیمیزین دؤکتور- مهندیس لیک ادعامیز وار،اما دانیشماق باجارمیریق.اؤزکولتوروموزدن اوزاغیق. اودورکی یاشاییش بیزه چتین اولور.فرمایشی میللت یانی بو.استعمارگر بو میللته تئز چاپار.
س: استعمارچیلار ندن موسیقی یه هرزاددان آرتیق اؤنم وئریرلر؟
ج: استعمارچیلارین جوربه جور ابزارلاری واردیر.میللتلرینده یاشاییشیندا موسیقی نین چوخ اؤنمی واردیر.بئله کی اونلار همه شه موسیقی ایله مشغول دورلار.اودور کی استعمارچیدا بونا چوخ اؤنم وئریب ، اونون محوینده چالیشیر.
چون موسیقی اینسانین پاک حیس لرینین ترننومودور، استعمارچیدا چالیشیرکی بو پاکلیغی آپارا، همده موسیقی نی ابتذالا چکه. ائله اونا گؤره دیرکی بیر موسیقی گروپوندا بیر سیرا خانیملاری پالتارسیزصحنه یه چیخاردیرلار. موسیقی نین محبوبیتیندن فایدالانیب،حتی محبوب موسیقی چیلره ده رحم ائتمه ییبلر.اونلارین شُهره تیندن فایدالانیب ، اونلارین معنویتین اللریندن آلیب مختلیف یوللارلا اونلاریدا ابتذالا چکیرلر.دونیا سوییه سینده بو ایشلردن چوخ گؤروبلر.نمونه اولاراق ژانویه جشنلرینده باکی تیلویزییاسیندا بئلنچی صحنه لره شاهید ایدیک.
س: بوایشلرین قاباغیندا سیز ائدیبسینیز؟
ج: بئکار اوتورمامیشام. بیرآلبوم چیخارماق فیکرینده یم. بونون اوستونه عالی کیفیت ده کلیپ چکه جاغیق.هله لیک سسلری ضبط اولور. بو آلبوم جاوان نسلیمیزه مخصوص دورکی باجاردیغیمیزجا اونلاری اؤز موسیقی میزه یاخینلاداق . بوآلبومون آهنگلری ایله شعرلری اورجینال دیر.
س: مسئوللاردان نه ایسته ییز وار؟
ج: خواهیش ائدیریک مسئوللار بیزه یاردیم ائتسینلر.اللریندن گلرسه میللی رسانه لرده دوزوبه یه نیلمیش موسیقی میزی یایسینلار.کنسرت لریمیزه مجوز وئرسینلر.موسیقی چیلریمیزین اختیارلاریندا سالون قویسونلارتا متعهد بیر موسیقی چی فرهنگی هجمه نین اؤنونده قد آچیب ،صاف ،خالیص ،متین ومعنوی بیرموسیقی
ارائه ائتسین. نه یه کی هر زاد اؤزجینسی ایله قورونمالی دیر.متعهد موسیقی چی نین وظیفه سیدیرمبتذل موسیقی ایله مباریزه آپارسین. موسیقی اینسانین یاشاییشیندان هئچ زامان سیلینمه ییب ، سیلینمه یه جکدیر.اوسسلرکی اونلاردا ریتم وار،نظم واراونلارموسیقی دیر.دونیادا هئچ زاد موسیقی سیزدئییل.حتی کایناتدا نظم وار،ریتم وار،موسیقی وار.
قوشلارین صداسی، سو شیریلتی سی ، آغاجلار،یئللرو......هامیسی موسیقی یارادیرلار.معنویت میزله موسیقی میز قاریشیق دیر.معنوی موسیقی میز وار بیزیم . ابتذالی، موسیقی چرچیوه سینه کئچیردیب اونون حرام اولماسینا باعیث اولورلار.ائله استعمارگرین ایسته یی بودورکی منی حراما سالیب معنویاتیمی آرادان آپارسین.
س: سون سؤزونوز؟
ج: هر اینسانین آز بیلمه یی اونون اؤز اؤزوندن قورخماسینا سبب اولار.اؤز اؤزونو ایفاده ائده بیلمه ین آدام اؤزونو اؤزگه کیمی خلقه تانیتدیرار.موسیقی میزده ده اوجوره دیر.بیر سیرا موسیقی چیلریمیزکی دونیا سوییه سینده ایش گؤروبلر،اؤزلری اؤزلرین سئودیکلری کیمی ایفاده ائده بیلمه ییبلر.اؤزگه نین کؤلگه سی آلتیندا و اؤزگه سسی ایله بؤیویوبلر.اؤزلریندن اوقدربیلیکلری یوخدور.اؤزکیملیکلرینی تانیماییرلار.بو تانیماماقدیرکی اونلاری قورخودور.
خواهیشیم بودورکی اؤزلویوموزو آختاراق ، اؤزوموزو یاخشی تانییاق.یاخشی دوشونک. اؤزوموزو،اؤزوموز کیمی دونیا سوییه سینده تانیتدیراق.
نهایت سیزه واوخوجولاریزا جان ساغلیقی آرزیلاییب، حیات یولداشیم «فاطمه خانیم عبدی» نین کی شعرده (کؤنول) تخلص ائدیر،بیرغزلین سیزه تقدیم ائدیرم .
فریادیما بیلمم نه یه بس هئچ کیم اویانمیر
باتمیش قولاغی یا کی فلک یاخشی دویانمیر
گئتمیش یوخویا یوخدوداها بیراویاق اینسان
بو عالمی میز بیر یوخودور کیمسه اینانمیر
سس سیز گئجه دیر، آیداکی یاتمیش نه زاماندیر
اولموش ائله ظولمت کی بیر اولدوزدا دولانمیر
باتمیش غمه عالم یئنه یاسلی ائوه اوخشور
واردیرسببی کیمسه بوعالمده قالانمیر
اؤلموش هامی دفن اولماغینا واخت ساییلار
منده یاری جان، سانکی اجل جانیم آلانمیر
بخت اولدوزومو غم یوخوسوندان اویادان یوخبیچاره (کؤنول) بختی کیمی یاتمیش اویانمیر.
برچسبها: مصاحبه, آشیق علی خداداد مددلو, موسیقی و استعمارگران
محمدرضاشوکتی ایله دانیشیق
دانیشیغی آپاران :رضا عالی
اؤن سؤز
رحمتلیک اوستاد شیدانین دیلی ایله دئسک«....آرتیق محرومیت چکن جوان شاعیر محمد رضا شوکتی ...ایندییه ده ک اوندان دورلو شعر و نثر، محلی نشریات طرفینده ن اوخویوب گؤرموشوک ».
۱۳۶۹اونجو ایلین سونلاریندان مطبوعات دونلاسینا آیاق قویان، طنزپرداز یا ساتیراچی شاعیر،محمد رضا شوکتی اؤنجه طنز شعرلریله تانینیب سونرا بیرروزنامه نگارکیمی...اونون «گوله-گوله» آدلی طنز شعرلرکیتابی آز زامان چکمه ده ن داها تاپیلمادی. مختلیف ادبی انجمنلرده «جسور بیرشاعیر»آدیله تانیناردی ....
عصر آزادی گونده لیینده «کیم کیمه دیر»،«هانی به یالانچی»،«نه بیلیم آتام،ایشلره ماتام»و....عنوانلی مقاله لرینی«آلوارلی رضا»آدیله یازیب «کئچل آغا»ایله دئییشمه لری مطبوعات دونیاسیندا اؤزونه مخصوص بیرشهرت قازانیب بیر سیرا یئرلرده سس سالیب، غوغا یاراتدی کی ائله بو سیزا مقاله لرین چیراغین پوفله دی و داشین آتدی قارانلیق دره یه، یانی نه؟! یانی آللاه کئچل آغایا انصاف وئرسین ...!
- سؤزو اونون اؤز دیلینده ن ائشیده ک :
یعقوب اوغلو محمد رضا شوکتی یم.1351-اینجی گونش ایلی تبریزین یاخینلیغیندا یئرلشن «یوخاری الوار»کندینده اکینچی بیرعاییله ده آنادان اولموشام . شاید روزگارین آجی خاطیره لری و باشیما گلن لرین بیرسیرادا یاخشی پیس تاثیراتی آلتینداطنز یازار بیر شاعیره چئوریلدیم.
ایش سیزلیکلرو آرتیق محرومیت چکدییم ایللرین ثمره سی دیر بو طنزقلم. اما آتامدا ذاتی بیر شوخ طبعلیک ده واردیرکی اودا منده تاثیرسیز دئییل.
1369-اونجو ایلده ن «فروغ آزادی»روزنامه سی واسیطه سیله و رحمتلیک اوستاد شیدانین یول گؤستریشلریله و رحمتلیک آرش آزاد جنابلاری نین آلقیشلاری و حؤرمتلی شاعیر«علی نایل پور»ون قلمی نین تاثیراتی آلتیندامطبوعات دونیاسیله تانیش اولوب«مهد آزادی»«پیام نو»«شمس تبریز»«عصرآزادی»«کوشا»«تجارت وتوسعه»و«امیدتبریز»نشریه لرینده مختلیف شعرلرو مقاله لرله بو گونه قده رنفس چکیره م .
اما آذربایجانین شیفاهی خالق ادبیاتی منده اؤز ایشین گؤروب، کند محیطی وکند یاشایشی دا اونا اوسته لیک. سونرالار«چاغداش»«سهند درنه یی»«پیام نور دانیشگاهی نین ادبی انجمنی»«آزاد دانیشگاهیندا اوستاد دادبرین انجمنی»و ان ماراقلیسی«عصر آزادی» گونده لیینده تانیش اولدوغوم ان سئویملی شاعیرو اوجاق صحیفه سینین آتاسی و طنز دونیاسینین معجزی رحمتلیک اوستادیالقیزهله ده وار یاشاییر،چیغیرباغیروچال ها چال یارادیر کؤنلومده، جیغان ویغان سالیردفتریمین واراقلاریندا.
اوایللر دئمک83-اونجوایلده ن سونرااوستاد ذوالفقارکمالیوجنابینیزلا(رضاعالی)بیرلیکده اوجاق صحیفه سینی عصرین«ملانصرالدین»اینه چئویرمیشدیک. او صحیفه قاپاندی،بیزله لک لندیک ویالقیز...!(گؤزلری یاشلا دولور...)
82-اینجی ایلده «گوله گوله»آدلی طنزشعرلرکیتابیم احرار انتشاراتی طرفینده ن یاییلدی.
1384-اونجوایلده زنجانین شمالغرب مطبوعاتی جشنواره سینده ادبی مقاله ده بیرینجی مقامی وطنزو اجتماعی مقاله لرده اوچونجومقامی اله گتیردیم.
- سیزجه ادبیات یا بئله دئیک طنز نه دئمکدیر؟
بیرخالقین آراسیندا اولان عادت،کولتور،شعر،یازی،افسانه و ناغیللارین توپلوسونا ادبیات دئییریک. ادبیات هربیر خالقین یازیلان دئییلن دیلی، دردلرینی تصویره چکن ژانری دیر وطنز،گولمه لی سؤزلر، شعرلرهابئله شکیللره کی ائشیده ن و گؤره نین دوداقلاریندا گولوش یارادا بیله طنزدیر اما آذربایجانین ادبیات تاریخینده صابیری گؤروروک، معجزی گؤروروک،کی طنزدیلی ایله آغلادیر. طنز مبارزه مکتبی دیر. بو مکتب آرتیق قورخمامازلیق ایسته ییر. بو مکتبه جسارت لازیمدیر. عادی بیر کیمسه جامعه ده اولان چتینلیک و سیخینتیلاری، بیررییسین خطالارینی دئیه بیلمزسه،بیرطنز یازان شاعیریا یازیچی دئیه بیلر.
حق سیزلیک، ظولم، جینایت،محرومیت طنازشاعیرین ایلهام قایناقلاری دیرلار. طنزیازان شاعیرین سیاسی باخیشی اولمالیدیر.
ایندیکی طنزیازان شاعیرلریمیزحؤرمتلی حسین شهرک و کریمی جنابلاری بو سیرا شخصیت لردندیرلر.آللاه یالقیزا،سخامهره، ساپلاغا و...رحمت ائله سین . بؤیوک اینسانلاری الده ن وئردیک.
- ادبیات تاریخینده ن بیزه معلومات وئرین؟
بیزه دئییرلر تاریخیزده ن نیشانه وئرین. ان آزی 1000-ایل قاباقدان نم نیشان گتیرین. بئله آداملارا تکجه بیرجاوابیم وار اودا بوکی:
«تینقیر الک تینقیرساج--- الیم خمیر قارنیم آج»
بو مثلین 7000-ایل تاریخی وار. گئدین صحیفه لری،ایللری، ادبیاتی آراشدیرین بو سومئرده ن بیزه یادگار قالان بیر مثلدیرکی عینا دئییلیر. سومئردیلین آراشدیران گؤره رکی 300- ده ن آرتیق کلمه وادیرکی اوزامان دان ایندییه قده ر هله ده وار ایشله نیر، بیریسیده بو...! ادبیات تاریخی بوندان آیدین؟!
- یاراتدیغینیز اثرلرده ن دئیین؟
دئدیییم کیمی بیر«گوله گوله» آدلی طنز شعرلر توپلومو دور. آذربایجانین طنز یازار شاعیرلری آدلی مقاله لرینبیریئره توپلاماق قصدینده یم. طنز شعرلریمین ایکینجی جیلدی ده حاضیر اولالی چاپایئتیره جه یم و مختلیف کؤچورمه لریم واردیرکی چوخ ده یرلی وفایدالی دیلار، مادی وضعییتیم دوزه لرسه دئمک دؤرد کیتاب حاضیرلایاجاغام.
- بیرخوش خاطیره ....؟
دوخسان اینجی ایلین شهریور آیی نین 20- سینده اوستاد شهرکین دعوتی ایله تهرانین بهمن فرهنگسراسینا گئتدیک. اورادا اوستاد ساپلاغین خاطیره سین عزیزله مه مراسیمی کئچیردی،قوجامان طنز یازار شاعیر اوستاد نجار اوغلو،من و اوستاد شهرک اورادا چیخیش ائتدیک. ایکی گئجه اوستاد نجار اوغلونون خیدمتینده اولماق منه بؤیوک بیر شانس و گؤزه ل بیر خاطیره دیر. ماراقلی اوراسیدیر کی او گون اوستاد نجار اوغلونون قارداشی گیله قوناق ایدیک.
- سون سؤزوز؟
اوخوجولارا جان ساغلیغی وطنز بیر شعر:
لاب دونمادادیر قیشدا کاسیب جان آراسیندا
تیر-تیرتیتیریر،تور کیمی یورقان آراسیندا
هئی یالواریر اؤزتانریسینا یایی گتیرسین،
قیزسین جانی خرداد ایله آبان آراسیندا
چوخ ال له شیر آمالینا چاتسین چاتا بیلمیر
دونموش قیچی گلمیر بئله بحران آراسیندا
چیخمیریایا تاهای سالاداغلاردا«نفس کش»
چون قیشدا قالیر قارایله بوران آراسیندا
ایستیر دؤشه سین سینه سینه حاققینی آلسین
بیرده ن شیشیر اما دیلی دندان آراسیندا
بیت المالا قداره چکن چوخدورآ دوسلار
باخ فرقه سن اینسان ایله اینسان آراسیندا
یوخ فرقی بو دؤوراندا گولوم حق ایله فتقین
هر کس یئییر آرتیست اولور ایران آراسیندا
اونبئش یول اؤلورموفته کفنده ن اؤتورافسوس
ساخلیر پولو آمما اتیلن قان آراسیندا
ای عدل ایلن اینصافی یادیندان چیخادان کس
گل فاصیله سال عقل ایله شیطان آراسیندا
بوش وعده لری حب کیمی قویدوم دیلیم آلتدا
سوردوم شیره سین آه ایله افغان آراسیندا
حقه دیله ایمانیله وجدانه باخین سیز!
بیرچؤپدو فیریلدیر یئکه طوفان آراسیندا
ملت اؤلور ای تانری یئتیش داده آماندیر
آز فاصیله سال دردایله درمان آراسیندا
چوخ آزتاپیلارشهرده رشوت یئمه ین کس
دلال دولانار قندایله قندان آراسیندا
بیر تصدیقی ایتمیش شوفئره بنزیری حالیم
هئی رشوه وئریر سائیله میدان آراسیندا
سن قارقایا باخ هر نه پاریلدیر اونو خوشلور
بیلمیر ندی اما بئله عنوان آراسیندا
بهلول ایله رؤیاده قوناقلیقدا ایدیم من
یئنگیم یه دئییب سفره مستان آراسیندا
گؤزلرده دیرعقل ای عمی جان سؤیله دی بهلول
یازسن بونو قالسین هله دیوان آراسیندا
ای«شوکتی» شعرین ماشینین هر یئره سوردون
سرسم دئمیسن چرخ ایله فرمان آراسیندا
قایناق:
آفتاب آذربایجان آیلیق درگیسی،نومره 60 - بئشینجی ایل-دی ماه ۹۰ صحیفه۳۴- ۳۵
برچسبها: مصاحبه, رضا عالی و محمد رضا شوکتی, روزنامه عصر آزادی, اوجاق, شعر طنز
كندوان كيرانلارينين معماري «ناصرسلیمانی»ايله دانيشيق
دانيشيقي آپاران: محمدرضا شوكتي
اؤن سؤز:
كندوان آذربايجانين ان گؤزهل و گؤرملي يئرلر و سئيرانگا هلاريندان دير.كندوانين ائولري كؤهولده ياشايان آتا بابالاري، تاريخده ايتيب گئدهن اينسانلاري بيزه خاطيرلادير. كندوان تاريخين ياديگاريدير. كندوان او كيرانلار و كله قنديلريايله توريستي جاذيبه لردهن و گزمهلي دولانمالي و گؤرمهلي يئرلردهن دير كي طبيعتين قوينوندا آغ بيرچك و اوز گؤزو قيريشميش بير آنا كيمي جيلوه لنير. طبيعت گؤزه لدير، كندوانين طبيعتي اوندان دا گؤزهل.
كندوان اوسكو شهريستانينين 15- كيلومتيرلييندهدير. طبيعي و شفا باغيشلايان سولاري، عطيرلي گول چيچهيي و هرزاددان باشقا حئيران ائديجي معمارليغي، هر ايل مينلر نفر ايرانلي و خاريجهلي توريستي اؤزونه قوناق چاغيرير.
همه شه اؤز اؤزومه فيكيرلشرديم كي گؤرهسن او ائولري قازيبلار يا ازهلدهن ائلئيميشلر؟ امّا سونرالار دوشوندوم كي بشر هرنه ايستهسه ائلييه بيلر «داغي داغ اوسته» ده قويابيلر. هله قالسين داغين ايچين اويا!
«ميراث فرهنگي و گردشگري» سازمانينين سالونوندا «ناصر سليماني» آدلي بير نفرله تانيشاولدوم. دئييردي من اورانين هتلينين معمارييام. اؤز ايچهريمده دئييرديم كي، گؤرهرسن بو آدام تاريخدهن گليب؟ بو كيمدير كي آتا باباسينين هنريني قورويوب ساخلاييب. اونونلا بير دانيشيق آپارماغا ماراقلانديم.
دانيشيق قراري قويوب، ياخشي بير فورصتده خيدمتينده اولدوم. اؤنملي معلومات وئردي. امّا بير آغير غم كدهرهده ماليك ايدي. او غم كده ر كي بو زامانين جاوانلاري اونونلا اوز به اوزدورلر. او دئييردي: كوزهچي سينيق كوزهده سو ايچر. منده معمارام امّا اؤزومه بير ائو جورلهيه بيلمهميشم، رييس جمهورا نامه يازيب درديمي دئديم. مثبت جاواب وئرديلر. امّا تأسوفله ميراث فرهنگي سازمانينين مسئوللاري منه كله قنديلرده ائو جورلهمه ايذني وئرمهديلر، «ايگنه هاميني بزهر اؤزو لوت گزه ر». سيز حؤرمتلي اوخوجولاري بو دانيشيغا قوناق ائديريك.
س: خواهيش ائديريك اؤزونوزو اوخوجولاريميزا تانيتديرين.
ج: آديم ناصر، سويآديم سليماني كندجاني دير. 1351 – اينجي گونش ايلي كندوان دا آنادان اولموشام.
س: كندوان هارادير لوطفاً اورانين تاريخيندهن بيزه بويورون!
ج: اوسكونون 15 كيلومترليينده و اوسكو شهريستانينا تابع دير.
كندوان گؤزهل و گؤرمهلي و عجيبه طبيعتي ايله آدليم دير. منجه اورا 1500- ايل بوندان اؤنجه مسكونلاشيب. امّا دئييلنلره گؤره اورا ان قديم و بيرينجي اينسانلارين يورد – يوواسي ايميش. كيرانلار يا «كله قندي»لرين تاريخي بئله دئيير.
كندوانين اهاليسي قاباق زامانلار چايين اوتاييندايديلار، امّا سويوق، ساختمان مصالحينين اولماماغي و امن آمانسيزليق باعيث اولوب كي بوتايا گليب، كيرانلاري قازيب و اؤزلرينه آوادانليق جورلهسينلر. اونلارين ياشاييشينا لازيم اولانلارين هاميسي كيرانلارين ايچهريسينده ايدي. مال داوارين طويله سي، اوت، يونجا آنباري، چؤرهك بيشيرهن اوتاق يا ميطباخ دا كيرانلاردا قازيلميشدي. كيرانلارين ايچهريسي قيشدا ايستي و يايدا سرين اولار.سهند داغلاريندا «كندوان داغي» آديندا بير يئر واردير كي روايته گؤره حضرت «آدمله حوانين» توپراغين اوردان گؤتوروبلر.
«اسامه بن فرقه» آدلي بير امامزادانين دا قبيري اورادادير. دوشمانلار او زامان اونو قوووب اورادا شهادته يئتيريبلر. اؤزلريده آللاهين ايذنيايله داش اولوبلار. «گووور قيزي» آدلي بير داش هئيكل ده اورادا واردير كي دئيرلر دوشمنلرين باشچيسي ايميش.
كندوانليلار هر ايل پاييزدا قويونلارين او امامزادايا زيارته آپارارلار، هانسي قويون اورادا ياتسا اونو قوربان كسرلر.
س: «ارشد چيمني» هارادير؟
ج: كندوانين ان گؤزهل و گؤرمهلي سئيرانگاهلاريندان دير كي گؤزهل طبيعي واردير. اورانين شفا وئرهن سويو (كي بؤيرهك داشينا فايدادير)، داوا – درمان خاصيت لي گؤي گؤيهرهنتيلر و يئرلي، يئمهلي – دادلي پنيري و طبيعي بالي ان آدليم دير.
س: آقاي سليماني سيز كندوانين لاله آدلي كيراندا قازيلان هتلينين معماري سيز بو بارهده بيزه معلومات وئرين.
ج: او يئر 77 – اينجي ايلده مهنديس تقيزادهنين (او زامان ميراث فرهنگي سازمانينين مديري) دستوروايله موزئي و چايخانا آدي ايله دوزه لدي. بيرده كندوانليلارين ائولريندهن بير نمونه قرار ايدي دوزهلسينكي خاريجي و داخيلي توريست لر اونلاردان گؤروش ائتسينلر. داها يئرلي آداملارين ياشاييش يئرلري گؤروشه گلنلرين آياغي آلتدا قالماسين. امّا تأسسوفله مهنديس تقي زاده جنابلاري سازماندان گئدهندهن سونرا بو موزه و چايخانا، هتله چئوريلدي، اورادا هتله برق وئرمك اوچون بير موتورخانادا قوشدولار. ميراث فرهنگي سازماني آرتيق اينصافسيزليقلا ان آشاغي موزدلا بيزدهن ايش چكدي و...
س: سيز نه جورهسي بورانين قازماغين قبول ائتديز؟
ج: منله قوربانعلي خدايي كي دهده بابادان معمارديرلار ميراث فرهنگينين نمايندهسي آقاي خيالي ايله گؤروشوب، دانيشاندان سونرا و او زامانين مديرينين سؤزو ايله ايشه باشلاديق، كي بو ايش 9 – ايل چكدي. بورا اون سوئيت دير. هر سوئيت 120 متير مكعب. بورانين رستوراني 600 متير مكعب دير، كي هاميسيدا قاپي – پنجره ليديرلر. اوچ بؤيوك پنجره، ايكي بالا پنجره و ايكي قاپيسي واردير.
س: معمارليق هنرين هاردان يا كيمدهن اؤيرهنيب سن؟
ج: بو ايش له آز چوخ تانيشليغيم وار ايدي. سونرالار قوربانعلي خداييدان اؤيرهنديم. او هتلي من، قوربانعلي خدايي، قوربانعلي فكري و منصور بهادري قازميشيق.
س: بورانين توپراغي نه جينسدهن دير؟
ج: وولقان ارگينلريندهن دير كي يئرلي ديلده «كيران» دئييريك. چوخ برك دير، كولونگدهن سونرا هئچ زادلا قازماق اولماز. ديناميت ده پارتلاتماز.
س: بو بؤلگهده ائله تكجه كندوان بئلهدير؟
ج: بو ياخينليقدا «بيله ور» آدلي بير كندده واردير كي، ايلخانلار دؤورونون زامانيندان قالمادير. اينديليك بوشدور، هئچ كيمسه اورادا اوتورمور. اونون دا قازينتيلاري «يئر آلتي» دير. يئرين آلتيندان 80 – ائو چيخارديب و يئني دهن تعمير ائديبلر. اورانين دا پروژه مهنديسي، مهنديس كرميدير.
س: كندوانليلار نه ايش گؤرهرلر؟
ج: مال حئيوان ساخلاييب و اكينچيليك ائدهرلر.
س: مسئوللارا نه سؤزون واردير؟
ج: سؤزوم چوخدور امّا...! بيز او زامان او يئري (ايندي كي هتلي) 9 – ايلده قورتارديق. امّا تأسسوفله مسئوللار رييس جمهورون معاوينينه 6 – آي دئديلر!؟ و بير تهرانلي شيركتي پيمانكار معرفي ائتديلر. بو تهران شيركتي تكجه موتورخاناني قاييرميشدي. اودا بير ميليارد ديلسيز آغيزسيز پول ايله كي معلوم دئييل بو بير ميلياردي اورانين هاراسيندا قويلاييبلار.
س: اورانين سويو هاردان گلر؟
ج: «سولطان بولاغيندان» لولهايله گلر.
س: كندوانليلارين هتلين بارهسينده نه نظرلري واردير؟
ج: بو هتل كندين «طرح هادي» سينين ايچهريسيندهدير. اوندا كي موزه آدي ايله دوزه ليردي اهالي بير سؤز دئمهديلر. امّا ايندي كي هتل آديايله سسلهنيب هامينين اعتيراضي واردير. اونلار دئييرلر هتلين صاحابي اؤزو يئر آليب اؤزونه ايش گؤرسون، ميللتين ماليندان و ميللي سرمايادان موفتهسينه بهرهلنمهسين. كندواندا ائله آدام واردير كي ائوي يوخ، ايجاره اوتورور، اونلارا ائو وئرميرلر، بير سرمايادارا موفته هتل باغيشلاييرلار.
س: ميللت توريستلرله نئجه ياناشيرلار؟
ج: چوخ ياخشي. امّا چون كيرانلارين هاميسي شخصي ائولرديرلر. توريست لر گيريب ائولره باخاراق خالقين ياشاييشي آياق آلتدا قالير. بير يئر جورلهيهلر كي تكجه توريستلرين باخماغي اوچون اولا، موزهكيمي يا نمايشگاه كيمي اولا چوخ ياخشي اولار.
س: كندوانين شورا و دهياري سي نه ايش گؤروبلر؟
ج: چوخ زحمت چكيبلر. بهداشت قويوبلار، تيلفون چكيبلر، سو چكيبلر، يولو آسفالت ائديبلر، امّا گازيميز يوخدور.
س: سون سؤزونوز؟
ج: سيزه و حؤرمتلي امكداشلاريزا جان ساغليغي آرزيلاييرام. چوخ تشكور ائديرهم كي منيم اورهك سؤزلريمي يازديز.
برچسبها: ناصر سلیمانی, کندوان, معماری کندوان, مصاحبه


c: text/html

text:
«۵۰-نجی و ۶۰- نجی ایللرین آرمانخواه و یئنی قورولوش آرایان گنجلرینه اتحاف! آرمانلارینین بوتون گوجلری و آخساقلیقلارینی دوشونرکن.»
تاق… تاق… تاق…
اَلینین آیناسیایلا شوشهنی دؤیدو. قاپینی آچان اولمادی. دستگیرهدن یاپیشیب، قاپینی آچماغا چالیشدی. قیفیللی ایدی. یئنه شوشهنی دؤیدو. آلنینی شوشهیه دایاییب، قارانلیق دوکانین ایچینه باخدی.
یان یؤؤرهسینه باخمادان، باشی قینیندا، بیر باشا، داش ماغازالاردان بارناوایا دؤنوب، عاغلیندا قارالادیغی توکانین قاباغیندا دایانمیشدی. یاتاق یئری اولماسایدی دا، آرا- سیرا هردن گلیب، اوتوروب، سیغناجاق یئری ایدی.
هاوا بتردن شاختایدی. تو دئییردین توپورجهیین هاوا دا دونوردو. آغآپباغ قار بوتون خیابانلاری، کوچهلری بوروموشدو. بورنونون اوجو بوز کسمیشدی. قول ساعاتینا باخدی. خیابانلاردا سرگردان وورنوخدوغوندا، ساعات هئچ ده وئجینه دئییلدی. زامانین عیاری الیندن چیخمیشدی. سحر تئزدن دانیشگاه آدینا ائودن چیخیب، گوناورتا اولمامیش، آیاقلاری اونو بارناوایا گتیریب، چاتدیرمیشدی.
الجکسیز اللرینی هوولادی. پالتونون جیبینی قوردالاییب، گوموش بیر بئش قیرانلیق چیخاردیب، یئنیدن شوشهنی تیققیلداتدی. تیق تیق تیق…
توکانین اوروسوسونون آسیلی قیفیلینا باخمایاراق، بیر داها شوشهدن قارانلیق توکانین ایچینه باخدی. تاختا میز- صندللر قارالتی کیمی گؤرونوردو. بیر- ایکی آددیم دالییا آتیب، ایکینجی مرتبهنین پنجرهسینه باخیب، سسلهدی: «آرزومان دایی… آرزومان دایی…»
آرزومان دایینین یئرینه «مامان» شوشهدن باخدی. هئرهنین ایچینه دوزولموش، قیرمیزی شمعدانی گوللرینین دالیسیندا، گوموشو ساچلارییلا دورموش «مامان»ی گؤرنده، اونا ائله گلدی کی، «باجالانلو»نون تابلولارینین بیریسینه باخیر. «مامان» آرزومان دایینین ائوده اولمادیغینی باشینین ایشارهسی ایله اونا بیلدیردی. اویسا اشارهنی سایمادان «آرزومان دایینان ایشیم وار» دئدی. «مامان» پنجرهنین بیر تایین آچیب، ائشییه ساری اَییلدی. چینینه سالدیغی ساری ائشارپینین قوتازلاری پنجرهدن ساللاندی: «آرزومان ائوده دگیل» دئیب، پنجرهنین تایینی باغلاییب، گؤزدن ایتدی. ستار کوچهنین اورتاسیندا دوروب، ترپنمهدن، گؤزونون گؤرونتوسوندهکی تابلودا قیرمیزی شمعدانیلارا باخدی. «مامان»نین گؤرونتوسو، یئنیدن شمعدانیلارین دالیسیندا گؤیردی. بیر داها پنجرهنین تایینی آچیب: «ساتتار افندی! آرزومان بلکه یوباندی. مامئت گوناورتادان قاباق دا آچیق اولور.»
ستار «یووووخ! آرزومان دایینی گؤزلَهرم» دئدی.
«مامان» چیینلرینی آتیب، «آنجاق هاوا شاختادی، گئنه اؤزون بیلرسن افندیم!» دئیب، پنجرهنی باغلادی.
ستار توکانین قاباغیندا چؤمبهلیب، یان یؤورهسینه باخدی. بو حال- هاواسییلا مامئتین یئرینه گئتمهیه گؤیلو یوخ ایدی. گؤزلردن اوزاق، یار- یولداشدان آیری، دینج بیر یئر آختاریردی. کوچهنین اورتاسی شوشه کیمی بوز باغلامیشدی. کوچهده گلدی- گئدردن خبر یوخ ایدی. قو دئییردین، قولاق توتولوردو. جیبیندن فیلترلی، نازیک هما سیگارینین پاکاتینی چیخاردیب، بیر سیگار آلیشدیردی. ائله دریندن کؤکسونه چکدی کی، دئیهسن ایللر ایدی توستو عطشی ایدی. دونن گئجه اوخودوغو کیتابین بیر پاراگرافی یادینا دوشدو: «اؤپوش اولمایان یئرده، سیگار گرکلیدیر». هؤوشنهلی، دالبادال سیگارا قولاب ووردو.
«اؤپوش ایستهین کیمدی؟ اؤپوشو وئردیخ “فروید”ون اؤزونه. منی دوشونن، اورکبیر آدام آختاریرام. تکجه منیمله اوتوروب، گؤز- گؤزه تیکیب، دئییب- دانیشسین. آمما حاییفلار اولسون کی، اورکبیر آدامیم دؤورهسینه ییغینتی ییغاندا، آنجاق سیگارنان آرزومان دایییا پناه گتیرمک اولور» دئیه، دوشوندو. سیگاری سؤندورمهمیش کؤتویونو کوچهنین اورتاسینا تولازلادی. کؤتوک شوشه کیمی بوز اوستونده توستولهدی.
دیزلرین قوجاقلاییب، باشینی دیزلری اوسته قویدو. عاغلینا گلن یامان- یوووزو اؤزونه سؤیلهدی: «سارساق! سَفئه! عاغیلسیز! عشقدن عقیدهیه نه دخلی؟» ایچیندن بیر سس قالخدی: «سَفئهلهمه… عشق هانسی ایتدی سنی قودورتسون؟ عاغلیوی ایتیریبسن؟ خالقین اوشاقلاری گئدییب زیندان چکیر، سن ده دوروسان… دئمزلر بو هایا- های دا، هئچ اوتانمادین عاشیق اولدون؟» گؤزلری یاشاردی… « گؤزدن ایراخ، گؤیولدن ایراخ دئمیشلر. تَزه- تَزه یادیمنان چیخیردی هااااا. آخی بیردن بیره، گئنه هانسی اراده منی چکیب آپاردی اونون کیلاسینا؟ کاش گئتدیییم یئرده قیچیم سیناردی… دئنه سنه نه دخلی کیمنن دانیشیر، کیمنن دانیشمیر؟ سن اونون نهییسن؟ نهچیسیسن؟ دللَحسن یوخسا گودوکچوسو؟ دئییرسن بس هر کس ایکی کلمه سننن سیاستدن، ادبییاتدان دانیشسا، سنه آغزی آخییب؟… نه اولسون کی؟ کیم دئییر سنی سئویر؟ کافه تریا دا اوتوروب، ایکی کلمه ساعدیدن، اوش کلمه هدایتدن، بئئش کلمه سیاستدن دانیشدیسا یانی سنه ویریلیب دااا؟. بئچارا، گؤر هِش او سنی ساییر؟ سن اونو گؤرنده ال- آیاخدان گئدیسن… دیزلرین تیترهییر… یاشیل گؤزلرینه باخاندا آز قالیسان هوشون باشیننان اوشسون… گؤر هئش او سنی وئجینه آلیر؟…»
آیاق سسی ائشیتدیدیکده باشینی قووزادی. آرزومان دایی آیاق اوسته، اونون اؤنونده دایانمیشدی. ستار الینین دالیسییلا گؤزلرینین یاشینی سیلیب آیاغا قالخدی. آرزومان اؤزونو گؤرمهمزلییه ووردو: « هاااا ساتتار افندی! نه وار گون اورتا اولمامیش، دانیشگاه یئرینه آرزومانین دامچاسینا یول آزیبسان؟» دئییب، اوروسونون یاری تایینی آچیب، ایچری کئچدی. الینی ایشیق کلیدینه ساری اوزالتدی. میز- صندل قارالتیلاری ایشیغا چیخدی. ستار دیوارین دیبینده، پیلله آلتینداکی میزین آرخاسیندا اوتوروب- اوتورمامیش: « قادان آلیم آرزومان دایی، یاریمدانا او داوادان منه وئر! » دئدی.
آرزومان دایی شوبههلی، اینانمازجاسینا دؤنوب ستارا باخدی: «آخی سحر- سحر چاخیر ایچمزلر ساتتار افندی!»
ستار «آرزومان دایی! سن آلـاه سؤزو اوزالتما… » دئییب، میزین اوستونده دیرسکلندی. آرزومان «چاخیر هر دردین چاراسی دئییل اوغولوم» دئییب، پئشخوانین دالیسینداکی رفلرده سیرایلا دوزولموش شوشهلره ساری دؤندو. ستار یالوارا- یاولوارا: « سن آلـلاه هئش نه سوروشما دایی. فقط یوباتما» دئدی.
آرزومان بیر بشقابدا ایکی شور خیارلا بیر پیالا قاتیق میزین اوستونه قویدو: «ساتتار افندی، هر ایشین قایداسی وار. داوانین دا قایداسی ایکیندیدن سورادی»
ستار اوتانقاجلیقلا باخیشینی آرزومانین گؤزلوک دالیسیندان باخان یاشیل گؤزلریندن قاچیرتدی. اویسا «سن بیلرسن کی من جاوانلارا چاخیر ساتمارام، هله قالسین او دا گونون گون اورتاسیندا… آمما سنین خاطیر- حؤرمتین باشقادی»
ستار، اللرین بوینونون دالیسینا آپاریب، بارماقلارینی پئیسرینده بیر- بیرنه قیفیللایب، صندلین دایاناجاغینا دایاندی. آرزومان توکانینین دیوارلارینی شاه-ین شکیللری یئرینه، خیابان قیراغیندا ساتیلان پوسترلرله بزهمیشدی. خاچا چکیلمیش عیسی، باشی چینینده اوزگون- اوزگون، اوز به اوزوندهکی دیواردا، چرچووهسیز پوستردن ستارا باخیردی. عیسی خاچا چکیلیب، باشی بیر یانا آخیب، اؤلوم حالیندا اولسا دا، رسام قول- قیچینین عضلهلرین بیر ایدمانچی عضلهسی کیمی رسم ائلهمیشدی. عیسینین رسمیندن بیر آز کناردا مقدس آنا، عیسینین اوشاقلیغین قوجاغینا آلییب، پئشخوانین دالیسینداکی رفلره باخیردی. آرزومان بیر شوشه کولا، یاریم دانا «مخصوص» و بیر استکانی میز اوستونه قویوب: «اؤلچونو آرتیریبسان ساتتار افندی» دئدی. ستار گؤزونو دیوارداکی عیسییلا مریمدن آییریب، دوداغینی قاچیرتدی: «سورشما دایی، ایندی ۵۵ ده منه کار کسمز» دئییب، چاخیری شوشهدن استکانا سوزوب، کولاسیز، بیر نفسه باشینا چکدی. چاخیر دیل- بوغازینی یاندیریب، یاخا- یاخا آشاغی آخدی. غیر ارادی اولاراق، گؤزلرینی قییب، باشینی تیترهتدی. بارماغینی قاتیغا باتیریب، یالادی. گئنه نیگارین حوزونلو باخیشی، ملاحتلی گولوشو گؤزونون اؤنونده جانلاندی. نیگار دانیشکدهنین ضیالی قیزلارینین ایچینده اؤنجول ساییلسایدی دا، ستارا ائله گلیردی کی، او اینجه، نازیک شوشه کیمی بیر قیزدی. اَل دَیمهمیش سینا بیلر.
آرزومان «هاااااای… هاااای. هاااای روزگار» دئیه- دئیه ستارین میزینین باشیندان اوزاقلاشدی. ستار شور خیارا بیر دیش وورب، بشقابین ایچینه آتدی. پئشخوانا دوغرو گئدن اورتا بویلو آرزومانین دوشوک چیینلرینه، چیینلریندن بوغدایی ساچلارینا باخدی.
آرزومان کئچیب، پئشخوانین دالیسیندا اوتوراناجان گؤزونو اوندان آییرمادی. یار- یولداشلاری ایلا چاخیر ایچمک اوچون عادت اوزره «مامئت»ه یا دا «ارزان»نین زئرزمیسینه گئدردیلر. اورالاردا «بالزام» دان توتدو، «سلطانیه» «مراغا» حتی «۵۵» ده تاپیلاردی. اوستهلیک، مامئتین خؤرکلری نین ایچینده دادلی- دوزلو زینگ و کوفته ده اولوردو. اؤز- اؤزویله خلوت ائدیب، اؤزونو چاخیرین هاواسینا بوراخماغا احتیاج دویدوغوندا، آرزومان دایینین صفالی آمما محقر یئرینه گَلَردی. هردن بیر ده، گلیب، ایکی- اوچ یاشا دولموش دوستویلا اوتورب، صحبتلهشیب، بیر آز میرزه علیاکبر صابر، بیر آز میرزه علی معجز یا علیآغا واحدی چاخیرلارینا مزه ائدردیلر. آرزومانین یئری، ستارین لاپ اورهیه یاتیم یئریایدی. اوردا خلوتینی خارابلایان هئچ بیر نه اولمازدی. ستار آرزومان دایینین اول- آخیر جاوان مشتریسیایدی.
ایکینجی، اوچونجو ایستکانی دالبادال باشینا چکدی. آرزومان گؤزآلتی ستاری سوزودو. «ساتتار افندی، مامان هله قارتوپیلاری پیشیرمهییب. چاخیر آج قارینی خارابلار اوغلوم!» دئدی.
باشی قیزیشمیش ستار، یاستی- یاستی: « دایی، منیم دردیم قارین دردی دییل کی…» دئییب، سوسدو. گئنه ادبیات دانیشکدهسینده کریدورون دیبیندهکی کیلاس گؤزونون اؤنونه تیکیلدی. نیگار، الینده «ارک» آغآپباغ گؤزل سیر- صیفتی ایله، نفتی سوبانین دیبینده اوتورموشدو. هر زامانکی کیمی ساچلاری هؤروکلو دئییلدی. خورمایی ساچلاری، یاشیل پالتوسونون خز یاخاسینا شلالهلنمیش، ژورناللارداکی خاریجی مانکنلره بنزهییردی. ادبیات دانیشگاهینین عاغیللی- باشلی، ضیالی تایسیز قیزینین یازدیغی مقالهلری دانشجولارین، اوستادلارین الینده، ال به ال دولانیردی. بئش- آلتی اوغلان، آری کیمی نیگاری دؤورهلهمیشدیلر. اویسا، اوغلانلاری اونون دؤورهسینده گؤردوکده، قیسقانجلیق جانینی، عاغلینی بورودو.
نیگار «ارک» درگیسیندن بیر یازی سئچیب، اوخوماقدایدی. ستاری قاپینین چرچیوهسینده گؤردوکده، حوزنلو، ووقارلی باخیشییلا اونا باخیب، خوش کؤنوللوجه «ارک-ین تازا نومرهسی چیخیب، بیزده باشمقالهنی اوخویوروق» دئدی. ستار: «سیز ایشیزده اولون. من یولداشلارین بیرینی آختاریرام… دئدیم بس بوردادی» دئییب، کیلاسدان چیخدی. نئچه آددیم گئتمهمیش کوریدورون اورتاسیندا دایاندی. بوتون گوجویله دیواری تپیکلهدی. یوموروغونو دیوارا چیرپاندا، بارماقلاری گؤینهدی…
یئنه چاخیری شوشهدن استکانا سوزدو. آرزومان «هاااای هاااای هاااای» دئدییب، پئشخوانا دیرسکلندی. ستار استکانی برکدن میز اوسته چیرپاندا، آرزومان باشینی توولادی. ستار بیر قاشیق قاتیق یئیب، سسینی اوجالتدی:«پنبهی داغ جنون ایچره نهاندیر بدنیم… دیری اولدوقجا لباسیم بودور، اؤلسم کفنیم…». گؤز یاشلاری یاناقلاریندان آخیب، بوغلاریندان دوداغینا سیزدی. گؤز یاشینی دادیزدی. ندنسه قفیلدن اوشاقلیق چاغلاری یادینا دوشدو. اوشاقلیغینا دؤنمهیی، باشینی آناسینین دؤشونه دایاییب، دویونجا آغلاماغی اؤزلهدی. اوشاقلیقدا بورنون سویو آخاندا دیلیایله یالاییب، شور دادیندان خوشلاناردی. بیر داها دیلینی دوداغینا سورتدو. گؤز یاشینین شور طعمی، بو دفه دادسیز ایدی.
آرزومان « هاااای هااااای شاهرییار… پیدر عشق بسوزد که در آمد پیدرم» دئییب، رفدن یاریمچیق بیر یئکه شوشهنی گؤتوروب، ایستکانا سوزودو. تامسینا- تامسینا گیلاناری رنگده ایچکینی ایچمهیه باشلادی. ستارسا شوشهنی گؤتوروب ایستکانا سوزمک یئرینه بیر قورتوم شوشهدن ایچیب، بیر دیش شور خیاردان یئییب، یاستی- یاستی « آرزومان دایی… آرزومان دایی…» دئدی. ائله یاستی- یاستی دانیشیردی کی، آز قالا سسی اسلوموشنه دؤنسون. گئنه اوجا سسله اوخوماغا باشلادی: «عاشیق صادیق منم! مجنونون آنجاق آدی وار… منده مجنوندان فزون عاشیقلیک استعدادی وار…»، باشینی میز اوسته قویوب سسسیز- سسسیز آغلادی.
«مامان» قولاب توخونماسی الینده، پیللهلردن آشاغی ائندی. ستارین باشینی میز اوسته گؤردوکده «اولماسین آزار ساتتار افندی» دئدی. ستار باشینی میزدن قالخیزدی. پالتوسونون یئنگیسی ایله گؤزلرینین یاشینی سیلدی. «مامان»نا باخدیقدا، دئیهسن ایچیینده بیر یارانین کؤزمهیینی قوپارتدیلار. اونودماغا چالیشدیغی نیگار یئنه یادینا دوشدو. «مامان»ین دا گؤزلری نیگارین گؤزلری کیمی یاشیل رنگده ایدی. یاستی- یاستی«مامان افندی!» دئدی. «گاهدان یئر اوزونده نؤقطه بویوندا اولان بیر اینسان گؤزونده ائله یئکهلیر، ائله یئکهلیر، اوندان باشقا هئچ کیمی گؤره بیلمیسن. حالبوکی او سنه قاداغان دی… سن هارا، او هارا… ایکی آدا کیمی… ایکی اوقیانوس کیمی…»
شوشهدهکی چاخیرین سون قطرهلرینی باشینا چکدی. مامان آرزومانا باخیب، باشینی بولادی. قیرمیزی صندللرینی یئرده سوروتلهیه- سوروتلهیه کئچیب پئشخوانین دالیندا اوتوردو. عمامه ساپینی پئشخوانین اوستونه قویوب، قلاب توخونماسین توخوماغا باشلادی. ستار بوش شوشهنی آرزومانا ساری توتوب «قادان آلیم دایی، بیر چَتوَل ده وئر» دئدی. مامان ایسه باشییلا آرزومانا آپارماماغینی آنلاتدی. ستار «مامان»نین قاش- گؤز اویناتماسینی گؤروب: «مامان افندی، بیلیسن مئییین داشقینلیغی، نئییین آتشی ندندی؟».
مامان آرزومانا باخیب، گولومسهدی: «کئفلیدن آییغی اولماز» دئدی. ستار «بیر چَتوَل ده گتی دایی! قوی بیر گون ده من دولوب داشیم داااا» دئدی. آرزومان پئشخوانین دالیندان قالخییب، الینده شوشه، ستارین اوتوردوغو میزه ساری گئتدی. ستار شوشهنی آلیب باشینا چکدی. سونرا دیش وورموش شور خیاری گؤتورب، یئریندن قالخدی. یاستی- یاستی « دایی، سن دئییرسن بَه من تورپنان ایسپید ایچن علی بئداوامجان یوخام؟»
آرزومان اوزونتولو- اوزونتولو ستارین قولوندان یاپیشیب «اوغول، اَیلش هوش- باشین یئرینه گلسین سونرا گئت» دئدی. ستار ساغ الینی شالوار جیبینه آپاریب، بیر قیرمیزی اونلوق اسکناس چیخارتدی. سونرا سول الینی جیبینه سالیب بیر ده بیر گوموش بیر تومنلیک چیخاردیب، پوللاری پئشخوانین اوستونه قویوب، قاپییا ساری یوللاندی.
الینده دیش وورولموش یاریمچیلیق شور خیار، سندلیه- سندلیه داش ماغازالارادان شهناز مئیدانیا ساری دؤندو. خیابانین باشیندا دایاندی. ادبیات دانیشگاهینا گئتمهلییدی؛ آمما آددیمینی آددیمیندان گؤتوره بیلمیردی. آرخین قیراغییندا اوتوروب آیاقلارینی قارنان دولو آرخین ایچینه قویدو. نیگارا باخدی. نیگار کیلاسدا سوبانین دیبینده زیل سسیایله اونو دؤورهلهین اوغلانلارا مقاله اوخویوردو. بیر آزدان تپهسی اوسته آرخین ایچینه ییخیلیب، باشی قارا قویلاندی. دیش وورلموش شور خیار آرخین قیراغیندا قار اوستونه دوشموشدو…
۹۲٫۱۰٫۶
***
اوروسو: لای- لای تاختا قاپیلار اولوردو – هله ده تکه- توک قدیمی محلهلرده گؤزه دَییر- قاپینی آچدیقدا پارچا کیمی لایبهلای بیر- بیرینین اوستونه ییغیلیب، باغلادیقدا لایبهلای ایکی (ساغ- سول) طرفدن آچیلیب، گلیب بیر- بیرینی توشلاییر. سونرا هر ایکی تای دان بیر اوزون دمیر کمربند کیمی اوزانیب، قیفیل یئرینده بیر- بیری اوسته اوتورار. سونرا اونلارین اوستوندن قیفیل ویریلار.
قایناق : ایشیق

robotstxt: allowed

filter: keep


text:
جمعه سیزدهم بهمن 1391
ایستی بولاق لارین باش کندینده ،قیش فئستیوالی آچیلیش اولدو!(سرعین)
سرعین نین، ایکینجی، قیش فئستیوالی،ساوچی محمد(ص) وایمام صادیق (ع)حضرتلرین، دوغوم گونونده آچیلیش اولدو!
بو سئوینج ییغینجاق،"لذت زمستان در شهر چشمه های بهشتی "آدیلا ٰ،ساوالان بؤلگه سین قوناق لارین قارشیلایاجاق.
اردبیللین ،"کولتورل میراثی،ال وتوریسم صنعتین "باش مودورو،بهمن ین ۱۰دا ،فئستیوال تؤره ن ین آچیلیشیندا ،"ایرانیان" سو ساغلیق توپلومونون چئوره سینده ،دئدی:
سرعین ،اؤلکه نین، ایستی وسویوق بولاق لارین قایناغی اولاراق، اؤزل یئته نک لره صاحیب دیر.
"یحیی نقی زاده"، آرتیردی ،بو سئوینج ییغینجاق،۳۶۰ میلیون تومن ده یر له،اؤلکه و یئرل صنعتچی لرین حضورلاری ایله بهمن نین ۱۰ دان،ایسفندین ۱۳ دک کئچیریله جک.
آرتیرمالییق بو فئستیوال دا ،هرهفته نین سونو،سئویج ایله گنج سئور وئرلیش لرله کئچیریله جک.
فستیوال گونلرینده،هوتئل لر و یئرلشمه مرکزلری۷۰فایز ویئییمتی لر،۲۰فایز یئندیرمه وبولاق لار اؤزل یئندیرمه لرله ،قوناق لاری قارشیلایاجاقلار.
سرعین ،اؤلکه نین، ان چوخ ایستی وسویوق بولاغین اؤرونه عایید ائله یه رک ،ساوالان داغینین اتگینده اولماقلا،آذربایجان ین ، اوجامان شهری آدلانیر!
اوجامان سرعین ۳۲۰۰مئتیر لیک" آلواریس" اسکی پیستینه صاحیب اولماقلا ،قیش ایدمان لارین ،قایناغی ساییلیر!
"آلواریس"، ایسکی پیست ین حاقیندا، گئنل بیلیگی لر:
۱-اؤلکه نین ان بؤیوک پیستی
۲-قالدیریجی،تله ایسکی(اوزونلوق:۱۲۵۰مئتیر)
۳-ائیتیم و ایلنجه دینجلمه دوراقلاری (ایستگاه های آموزشی وامکانات تفریحی رفاهی)
آرتیرمالی دیر، سرعین بؤلگه سی اؤزل یئته نک لری له ،یاخشی سرمایه یاتیرم ایله،اؤزون دونیانین ان توریستی یئرله رین بیریسینه چئویره بیلر!
قایناق: اخبار اردبیل
برچسبها: سرعین آذربایجان اردبیل بولاق


text:
" بیر گوزوم شورانلیق
بیر گوزوم بولاق " دفتریندن :
اورفئوس چنگینی چالیردی
باتی دا دایانمیشدی دوغو ،
گونبزین اوستونده ، آیاق یالین !
اولومپوس داغیندان اندیم یئره
و الیمده کی ساریمیتیل صاندیقچانی آچدیم !
بورا هادس دی اؤلولر مکانی
کهلیک لر کیشی لرین ایینینده
قاغایی لار ، قادین لار
- نئجه ده آلنی آچیق
اؤلموشم ایندی حیاتیمی ...
گل پگاسوس آتی نا مینه ک آریس خانیم !
منیم مندن چیخیب ، گئدیب
قاغایی لی یام من ایندی
گل قاغایی لی اول سنده ، آریس خانیم
گل تنه شیر آراج یلا
بو قاتران گئدیک لرینی آشاخ آرتیق
آغیمیتیل دالان لارا !
باخ ! ایشته کی قارشیندا قانادلانمیش قاغایی لارا
کهلیک لرین دسته دسته اوچورومونا
باخ بورداکی داوام لارا !
باخ جانیم !
راکئت زامان دؤنوشور بوردا آن با آن
قاپیدان قاییتمیر قاپینی چالان
نه گئدیر یؤللار
نه گلیر آدام
آدام سیز قالیر بورادااااااااااااااااااا آآآآآآآآآآآآآدام !
گل پگاسوس آتینا مینه ک آریس خانیم !
- غوربتیمی توپراخدان ال چکدیییم کیمی
غوربتینی ال چک توپرا خ دان –
دان دان دادا دان دان دان دادا دان
دان دان
دادا دان
دان دان
دادا دان
اؤلوم دؤهولودو چالینیر آریس خانیم !
اؤلوم قورشاغی
قولاق وئر
اوغرون ،
ایمکانسیز دورومون ایمکانیدی بو سس
- بو سسده کی دؤغو باتیسیندا بیتیب
باتیسی دؤغودا ایتیب ...
باخ ! قاغالی لی یام ،
- گونبزین اوستونده اوتورموشام
گل اؤتوراق گونبزین اوستونده ! -
گل قاغایی نی گئی آریس خانیم
وارلیغینا چک طی
هئی هئی
گل هئی لی یه ک پگاسوس آتینی !
بیتیره ک باتینی
چاپدیراق چاپا-چاپا
هئی ، هئی هئی هئی هئی
هئی ، هئی هئی هئی هئی
هئی ، هئی
هئی هئی هئئئئئئئئئئئئئئئئئئی ....
.............................................................................
پاورقی :
اورفئوس : یونان اساطیرینده بیر شخصیت کی اوز چنگیله یاخشی موسیقی چالیردی . اونا ایجازه وئردیلر هادس دونیاسینا گئده و اؤلموش یاشاییش شریکینی بو دونیایا قایتارا ...
هادس : اؤلولر دونیاسی
اولومبوس داغی :بیر داغ کی تانری لار پاندورانی او داغدان یئر اوزونه (توپراقا) یوللامیشدیلار و او داغی ترک ائده نده زئوس (تانریلارین شاهی) اونا بیر طلایی صاندیقچا وئردی و دئدی کی بو صادیقچانین قاپیسینی آچماسین آما او صاندیقچانی آچدی و نه بلالر کی باشلارینا گلمه دی...
اروس خانیم : یونانین اوسطوره لرینده عشق تانریسی(شئعیرین موسیقی سینه خاطیر آریس یازیلیب)
پگاسوس آتی : قانادلی بیر آت کی 9 شئعیر و هنر ایلاهه لرین آتی ایمیش ...


text:
گؤردویوموز یوخونو کابوسلارا یوردولار
بیز اؤلوم گونوموزو بیله-بیله یاشادیق!
قامیشدان بیر ائو تیکدیک اوچوروملار آلتیندا
قورخا- قورخا یئریدیک، اؤله- اؤله یاشادیق!
باغیمیز اودون اولدو، اودونلار کوله دؤندو
باخیشلار قم گؤزله دی، گؤزلر نیسگیه دؤندو
سیخیلان گؤز یاشلاری قوروماز سئله دؤندو
الیمیز اوزوموزده سیله- سیله یاشادیق!
میسیمیز پاخیر توتدو، کیمسه قالای وئرمه دی
چای باشیندا دورانلار بیر ایچیم چای وئرمه دی
باشچیلار حاققیمیزدان بیزه بیر پای وئرمه دی
آما بیز پاییمیزی بؤله- بؤله یاشادیق!
رضا دهقان(چنگی)- قوجا قارتال


text:
او هاردان بیلیردی؟
بیزیم قونشولوقدا ایکی بالاجا حایات واریدی، چوخ بالاجا
اولماقدا، بونلار بیر- ایکی اوطاق آلتدا، بیر- ایکی سین اونلارین
اوستونده (ایکی مرتبه) دوزلتمیشدیلر. آخیر سؤز؛ چونکو بو
قونشولوق- قوهوملوقودا قاتیشیقی واریدی عمی آروادی توکذ
قارداشی قیزی اسمر ایله همیشه بیر بالاجا سؤز اوسته ساواشیب،
وایش باش یولماغا چکردی.
عمی آروادی توکذ و قارداشی قیزی اسمر ایکی سیده زیتداما
کئچلیدی لر. همیشه اسمر، توکذ عمی آروادینین باشین تئز اله
گتیریب چارقاتی یئره دوشردی. او گونلری بونلارین
سسلرینه منده داما چیخیب، سؤزلرینه قولاق آسیردیم؛ یئرده-
گؤیده یامان- یوووز قالمادی بیر -بیرینه دئمه سینلر.
قارداشی قیزی (اسمر) بیر یاواشجاسینا بیر سؤز دئدی،
سونرا اوجا سسله دئدی: گئت قانین یالا!
توکذ بیر الیله دوداقلارینین سویون سیلیب،
سونرا بارماقلارین چکدی دونونون اتکلرینه دئدی:
اسمر، او ندیرکی؟ اؤز اریمدی.حلالجا اریم.
آما او قالاقلیقی گؤرورسن؟ سنی او قالاقلیقدا
قئینیم اوغلو کبین کسیلمه میشدن قاباق ایکی دفعه سنی
اوپوپدو! اسمرین بیر آن سسی کسیلدی؛ بیر منه باخیب،
قیزاریب بوزاریب؛ منده آلما یئمکدن ال گؤتوروب،
یاریسی الیمده یاریسی آغزیمدا بیردن تومدوم.
اسمر بونو چکنمه دی. ایکی مرتبه نین دامیندان تئز
ارینی چاغیریب، بیرایکی سفردن سونرا اری مشهدی
محسن عمی پنجره دن جواب وئردی. هن اسمر گئنه
نه دئیرسن؟
اسمر آغلایا- آغلایا دیله گلدی؛ عمین آروادی دئیراو
قالاقلیقدا سن کبین کسیلمه میشدن قاباق منی اوپوپسن!
مشهدی محسن گوله - گوله دئدی: اسمر یانانمایاسان
من دئیرم بس نولوب، بو سؤزو بیر سن بولوردون
بیرده من. بو سؤزو عمیم آروادی هاردان بولوب؟ بیر
برکدن گولدو؛ "لا ایلاهه ایله للا ه" دئیه-دئیه پنجره نی
اؤرتدو. من کی بو سؤزه برک گولوردوم،
آغزیمدا کی آلما قاچدی بوغازیما و نفسیمی کسدی. برک
ایشقیتماغا باشلادیم. توکذ خالا گلیب منی نجات
وئردی. او تئز بارماغین سالیب، آلمانی بوغازیمدا
تیکه له دی، نفس یئریمی آچدی.اوندا گؤردوک کی
اسمر خالا یوخدو. اسمر گئتمیشدی.
تامام ایشلر بوجوردو، آدام دئییر بس او گیزلین ایش کی
آدامین اؤزوندن باش وئریب. بیر اؤزو بیرده او آدام کی
بو ایشده واریمیش او بیلیر.
او گونلری بانکلارین بیرنده دورموشدوم، سویون ،
برقین قبضین وئرم، بیر آدام، من یاشدا بانکا گلدی،
بانگین رئییسی هئی- هئی اونا باخیب، یالاندان دفترینده
اؤزون مشغول ائله ییردی، آما بیر گؤزو او آدامدایدی،
بیردن مشهدی کاظیم دئدی: آدین قویموسان آدام!؟
بانک مودورو دئدی: منی دئییرسن؟ مشهدی کاظیم دئدی:
هه سنی دئییرم! منیم او وامیم نه اولدو؟ رئییس دئدی:
کاظیم آغا سنی هله وام توتمور! مشهدی کاظیم دیله گلدی:
نئجه یانی منی وام توتمور! من اون ایکی میلیونو آلتی آی
بانگیزدا یاتیتمیشام! منی وام توتمور؟ بس نییه
آیرلارین وام توتور؟ تئز بو سؤزو مشهدی کاظیمدان ائشیدنده،
قبیضلری وئرمه میشدن ایسته دیم بانکدان ائشییه چیخام.
بو حالدا بانک رئییسی دئدی: مثلا کیمه وام وئرمیشیک؟
مشهدی کاظیم منی گؤرستدی! بودور، ایسکندر.
بانگیزدا بیر تومنی یوخ! یئددی میلیون وام آلیب!
من قاپیدا دایاندیم، بانک رئییسی دورموشدو، اوتوردو!
مشهدی کاظیمی آللاه اؤلدورسون. هر یانی بیر- بیرنه ووردو!
هامیمیزا یامان دئیه دئیه چیخیب گئتدی!.
بانگین رئییسی گؤزلری ایله منه دئییردی:
بو وامی سنه وئرمه یی سن ایله من بیلیردیم!
بونو مشهدی کاظیم هاردان بیلیب؟
من نه اسمرین اری، مشهدی محسن تک گوله بیلیردیم؛
نه ده کی اسمر تک آغلایا بیلیردیم، ؛آلما یئمه میشدن بوغازیم
توتولموشدو. آما گؤردوم اوردا ایشله ینلرین بیریسی هردن
بیزه ناراحات و نییاران باخیر! بیر ظن ووردوم کی او دئییب!
حتمی او دئییب، دوروب گئدنده حتمی بیلدیم کی او دئییب.
ایندی بیلیرم کی مشهدی محسن اسمری اؤپنده بیر نفر گؤروب،
توکذ؛ عمی آروادینین اووجونا قویوب، اودا یئرینده قارداشی قیزینا
(اسمر) ایشله دیب. اونو یئرینده برک آغلادیب.
نئجه کی مشهدی کاظیم منی بانگین قاپیسندا آغلاتدی.


text:
اورمودا:
چیلله گئجهسینی اورمیهلی لر جشن توتوب شادلیق ائدهرلر. قووون قارپیز یئمك ده بیر عادت كیمی مرسوم دور. قارپیز یئیهرلر كی گلن ایلی ساغلام یاشایالار. قوغون قارپیزدان باشقا فصلین یئمیشلری، گولابلی پشمك جویز حالواسی و میلاخدا مجلسلرینده اولار. بونا گؤرهده حالوا ساتان توكانلارین قاباغی اوقدر قالابالیق اولاركی ایینه سالماقا یئر اولماز. جویز حالواسی عبارتدیر دوشاب ایله جویز ایچیندن. دوشابی اوقدر قاینادار لاركی بركییه و صونرا اونا قند جوهری آرتیرارلاركی رنگی آغارا.
اونو بیر تاختانین اوستونه قویوب دؤیهج ایله تاپدارلار. اونو تاپدادیقجا، اوزونه جویز ایچی سپهرلر و بو ایشی اوقدر گؤرهرلر كی بیر برك و آغ حالوا كی ایچی دولودی جویزایله ألهگلر. قیشین سویوغوندا بو حالوا آدامی بیر پارچا اود ائلهر.
جویز حالواسیندان باشقا، كئشیر حالواسی دا پیشیرهرلر كی كئشیری رندهلهییب اجاق اوسته قویارلاركی اؤز سویو ایله پیشسین. سورا اوستونه دوشاب تؤكوب وارگوج ایله قاینادارلار كی شیره كئشیرین جانینا یاتیب بركییه. اوجاقدان گؤتوردوكده اوووج- اوووج جویز ایچی اونا آرتیریب قارشیدیرارلار. قالیب سویودوقدان سورا یئمهلی بیر حالوا اولور.
كئچمیش لرده چیلله گئجهسی كورسونون دؤورهسینه ییغیشیب گئجه یاریسینا جان دیئیب گولوب صؤحبت له شردیلر. شاما دا پیلو و یا كوفته پیشیرهردیلر و شامی یئدیك دن سورا، مئجمهئی یه دوزدوك لری یئمهلی لری آرایا قویوب قورتولونجا یئیهردیلر.
چیلله گونو نیشانلی اوغلانلار، نیشانلیلارینا چیلله لیك یوللایارلار و گئجهنی قوهوملار بیر یئره ییغیشاركن آغا- خانیملار بیر- بیرلریندن آیری قووال چالیب ایله نرلر. اورمولو لار دئیهرلر كی كیچیك چیلله بؤیوك چیللهدن سویوق اولار. نییهكی كیچیك چیلله گلمه میشدن آند ایچركی «ائله سوووخ اولاجهیم اوشاخلاری بئشیكده قورو دام».
كیچیك چیللهنین آخیرلاری داوارلارین دوغوم واختی و پیشیكلرین میروولانمالاریدیر و اسفند آیینین بایرام آیی اولدوغونا گؤره، یاغان قارلارا چئشیدلی آدلار وئریلهركی اونلارا موشتولوقچی قار ، بیلدیرچین قاری، قار قار قاری، سئرچه قاری و چرشنبه قاری دئیهرلر. بو قارلار بیر سیرا قارلاردیلار كی دواملاری آزدی و أریدیكجه قاباقكی قارلاری دا اؤزلریله أریدهرلر و ائل ایچره قاریئیهن آدلانارلار.
اسفندین اورتالاریندا بیر جوره بولبول تاپیلاركی اونا «چیخ یازا» دئیهرلر و باهارین موشتولوقچوسودور. بولبول اوخودوقجا «چیخ یازا» دئیهر و چیخ یازا گلنده حاجی لئیلكلرین باهارین گلدیسیندن خبری اولوب سولارا ایشهركن سولاری قیزدیرار.
خوی دا:
جماعت كاسیب دان دولتلیه لازم بیلرلركی بازاردان پشمك و حالوا آلیب ائوه آپارسینلار. چیللهیه گؤره بیر مئجمهئی حاضیرلایارلار كی ایچینده پشمك، حالوا و قارپیز اولار. شامادا تویوق پیلوو یا پیلو و خوروش پیشیرهرلر. شامدان سورا ائوین بؤیوی یئمهلیلری بؤلوشدوروب اوتورارلار صؤحبته.
نیشانلی قیزلارا یوللانیلان خونچادا اون ایكی بشقاب اولار. بو بشقابلارا پشمك، میلاخ، جوربهجورحالوا، قارپیز، شیرنی و آیری- آیری میوهلر دوزوب اورتادا بیر بوخچا اولاركی خلعت دئیلهر و عبارتدیر گلین دونو نان قیزیل دان. قیز ائوی چوخ احتراملا خونچالاری قوناق اوتاقینا قویوب حامبالا انعام وئریب یولاسالارلار. سورا دوست تانیشا و قوهوملارا خبر وئرهرلركی خونچالاری گلیب گؤرسونلر. قوهوم قونشو خونچالاری گؤردوكده شادلیق ائدهرلر و اونون یئمهلی لریندن یئیب دئیهرلر: «ائولری آباد».
چیلله گئجه سینده اوقیزلاراكی تزه أر ائوینه گئدیبلر، عائلهلری طرفیندن چیلله لیك یوللانار و عقیده بونادیر بئله لیكله چیللهنین آغزی شیرین اولوب قیش خوشلوق ایله كئچر. خونچالارا دوزولهن حالوا لار اوچ جوره اولار: 1- چونجود حالواسی 2- جهویز حالواسی 3- كئشیر حالواسی
«خوی» ون «پره» سینده، چیلله گئجهسی نیشانلی اوغلانلار آتا آنالاریله بیرلیكده آداخلیسی گیله گئدیب اؤزلریله بیر قوغوندا آپارارلار. قوغونو اوتاقین وسطینده بؤیوك بیر مئجمهئیه قویارلار. گلینین آتا آناسیندان باشقا آیری قوهوملاردااولارلار. سونرا گلین پرده دالیندان ائشیه چیخیب سلام وئرهركن چوخ مؤدب حالدا بیر بوجاقدا ایلهشر و واختی چاتاركن بیچاقی أْله آلیب قوغونو دیلیم- دیلیم بؤلوب پایلایار.
رسمدیر كی قوغون بیر دیلیمینی كوچه قاپیسینین آغزینا قویارلار تا یوخسول بیر آدام اونو گؤتوروب یئمك له ائودهكی اوغلان قیزلارین بختی آچیلا و گلین ایله داماد قوشا قاریالار. اوغلان آناسی بو آندا نیت ائدهركی اوغلو، آلدیقلاری گلینی بوشامایا. بو ائلین سئویملی رسملریندن بیری بودوركی هئچ كیشی گرك آروادینی بوشامایا. هابئله رسم دیركی چیلله گئجهسی شریت دن پالتار آسالار. صوبح اذانیناچان پالتارلار شریتدن دوشورسه، بو اینامدا اولارلاركی بو ایل قیشی سویوق و قار- بورانلی اولاجاق و گرككی أینلرینی بركیدیب پالتارلارینی چوخالدالار
چالدیران دا ( قره عینی) :
چیلله گئجهسی قوهوم قونشولار بیر یئره یغیشماقلا فال آچیب چیلله»نی «بدر» ائلهرلر. بو مراسیم ده ائل طایفانین بوتون اوغلان قیزلاری و خانیملاری شركت ائدهركن. ائو صاحابی فال توتماق دان قاباق، قوناقلارا قاوورقا و «هدیك» وئرهر. بوغدانی یویوب پیشیرهركن اونا بیر آز دوز و جویز ایچی قاتارلار كی هدیك دئیلهر. قاوورقادا ساج اوستونده قاوورلانمیش بوغدادیر. بونلاری یئدیكدن سونرا مراسیمه باشلایارلار. قیزلاردان بیرینی كی هامیدان اوتانجاق و باش آشاغی دیر سئچهرلر كی گئده بولاقدان سو گتیره. سویا گئتیدك ده یولدا گرك كیمسه ایله دانیشمایا، دؤنوب دالی یا باخمایا، آستیریب اؤسكورمهیه و سو قابینی یولدا یئره قویمایا و اگر بو ایشلردن بیرینی گؤرورسه، نیتی باطل اولار و گرك قایدا تزهدن باشلایا.
گتیریلهن سویو باشقا بیر قاباتؤكوب ایکی اینه کی باشلارینا پامبوق دولانیب دیرسویون ایچینه سالارلار. او اینهكی باشینا چوخ پامبوق دولانیب بیر اوغلان آدینا و او اینه كی پامبوقی آزدیر، بیر قیزین آدینا سویا سالینار. اینهلر سویون اوزهرینده بیر- بیرلرینه یاپیشیرسالار دئیهرلر كی بونلار بیر بیرلرینین قسمتی دیلر. اگر اینهلر بیر- بیرلرینه چاتماسالار دئیهرلر هره سینین قیسمتی آیریدیر. بو فالی بؤیوك چیللهنین اونونجو گئجهسینده یاداكیچیك چیللهنین اول گئجهسینده توتارلار.
باشقا بیر فالدا واركی اونا مؤهره فالی یاكوپه سالماق دئیهرلر. بولاقدان گیتریلن سویون اوزهرینه اؤرتوك چكرلر واؤزگهدن گیزلی هره اؤز اورهینده نیت ائدهركن سویا بیر مؤهره یا مینجیق سالار.
سونرا بیر قیز جیغاز ألینی سویا سالیب مینجیق یا مؤهره لری بیر- بیر چیخاراركن بیر ماهنی یا بایاتیدا دیله گتیرهر. سؤزونو دیئیب قورتاردیقدا، آلینی آچیب او وجوندا كی مؤهرهنی گؤرسهدر. مؤهره صاحابی، اوخونان ماهنی یا بایاتی دان اؤز نیتی نه گؤره تعبیر ائدهر. مثلا بیر قیزكی نیت ائدیب تئز لیكله أره گئده جك یایوخ، بو ماهنی اوخونورسا سئوینجك اولار:
ألینده بایدا گلین دورموشدی چایدا گلین
آللاه مورادین وئرسین آچیلان آیدا گلین
یا اگر بیر قوجا خانیم نیت ائدهكی اؤلنهجان اونا مشهد، كربلا و مكه زیارتی قسمت اولاجاق یا یوخ بو بایاتی دئیلیرسه اورهك دن بیر آه چكیب كدرلهنر:
گؤزون قالدی گؤزومده تاب قالمادی دیزیمده
گؤیول ایستیر أل یئتمیر حسرت قالدی گؤزومده
ماکی دا :
ماكو و اونون كندلرینده ایسه، ائل ایچره فال توتماق مرسوم دور آمما بو ایشی كیچیك چیللهنین آخیر گئجهسی گؤرهرلر. بیر نفری بولاغ باشینا یوللایارلار كی گئدیب سوگتیره و گئدیب گلنهجان گولمهیه، دانیشماغا و دالی یا چؤنوب باخماغا حقی یوخدی. سویو گتیردیك ده اونو بیر قابا تؤكوب ایكی دانا پامبوغ لا سرینمیش اینهنی سویا سالارلار. بو اینهلر بیر- بیر لرینه چاتیر سالار او آدام كی اینهلری سویا آتیب دی سئوگی سینه قوووشابیلهر یوخسا، سئوگیسی اؤزگهیه قیسمت اولار. بو ایشی گئجهنین سونوناجان نوبت ایله تكرار ائدهرلر و بیرلیكده بو شعرلری اوخویارلار:
آی چیلله چیلله قارداش آتین قمچیله قارداش
بیر گلدین دانیشمادیخ قلبیم آچیلا قارداش
قوشاچای دا (میاندوآب) :
میاندوآب را چیللهیه بیر ایكی هفته قالان، آروادلار ائوین هیسین آلیب سلقه سهمان ائدهرلر. نیهكی ایكی چیلله آراسی ائولری تؤكمزلر و دئیهرلر: «چیلله نی سیندیرماریخ»
چیلله گئجهسی یاخشی شام پیشیریب یئدیك دن سورا، قارپیز و حالوادا آرایا چیخار و معتقددیلر كی شیرین یئمكله چیلله هاوانی سویودماز و جماعتی اذیت ائتمز. گئجه یاتاندا دا آینایا باخیب یاتارلار. چیللهنین آخیر گونو خانیملار حالوا پیشیریب دئیهرلر: «ایندی كه قیش بیزیم ائویمیزدن چیخیب گئدهجك قوی آغزی شیرین گئتسین او گونون آخشام چاغیسی دا اودیاندیریب اوستوندن آتیلار كن دئیهرلر: «چیلله قوودی، چیلله قوودی، سحر مینجیق، سحر مینجیق»
میاندوآب خلقی ایكی چیللهنی قارداش بیلرلر. بؤیوك چیلله نی بؤیوك قارداش و كیچیك چیللهنی كیچیك قارداش. اسفند آینین 10 گون اولینهده چیلله بئچه دئیهرلر.


text:
سه شنبه بیست و هفتم اسفند 1392
ارگه نه کون(نوروز)بایرامینیز قوتلو اولسون
سه شنبه بیست و هفتم اسفند 1392
آخیرچرشنبه ائل عادتلری
آخیرچرشنبه ده حئیوا چوبوغوندان گؤزمونجوغو دوزلده رلر.
آخیرچرشنبه ده اوجاغا دئشیک دوزلده رلر.
آخیرچرشنبه ده گون چیخمامیش سو اوستوندان آتلانارلار.
آخیرچرشنبه ده تونقال یاندیرارلار.
آخیرچرشنبه ده کلین بوینوزونا قیرمیزی باغلارلار.
آخیرچرشنبه ده قورخانلارین باشیندان سو تؤکوب،
قورخولوغو آتارلار.
آخیرچرشنبه ده ساغمال مالین بوینوزونا قیرمیزی باغلارلار.
آخیرچرشنبه ده توی اوچون آیریلمیش قویونون بوینونا
قیرمیزی باغلارلار.
آخیرچرشنبه ده چیمه رلر.
آخیرچرشنبه ده ائودن پول وئرمزلر.
آخیرچرشنبه ده قونشویا الک وئرمزلر.
آخیرچرشنبه گونو بورج اون وئرمزلر.
آخیرچرشنبه گونو شام یاریمچیق سؤندورمزلر.
آخیرچرشنبه گونو عایله عوضولری نین سایینا گؤره
شام یاندیریلیر.
آخیرچرشنبه گونو ائودن اود، کیبریت، نئفت وئرمزلر.
آخیرچرشنبه گونو ائودن آغارتی وئرمزلر.
آخیرچرشنبه گونو زاحی اوستونا گئتمزلر.
آخیرچرشنبه گونو ائودن چؤره ک وئرمزلر.
آخیرچرشنبه گئجه سی تئز یاتمازلار.
آخیرچرشنبه گئجه سی وفات ائتمیش یاخین آداملاری یادا سالارلار.
آخیرچرشنبه گونو ائرته دن لامپا یاندیرارلار.
آخیرچرشنبه گئجه سی وفات ائتمیش یاخین آداملارین آدینی چکیب،
فیلان کسلرین آدینا قازان آتدیم دئییب ، قازانا ات،دویو
و س ...تؤکرلر.
شنبه بیست و سوم آذر 1392
آذربایجان میللی حؤکومتی نین ایل دؤنومو موناسیبتی ایله
سه شنبه هشتم اسفند 1391
ساتقین یازیچی اکرم ایلیسلی نین داش یوخولار اثرینه جاواب
اکرم ایلیسلی نین داش یوخولار کیتابی نین یاییمی قوزئی آذربایجاندا بیر چوخ اعتراضلار و قالماقاللارا سبب اولموش،اونون علئیهینه آکسیالار کئچیریلمیش،کیتابلاری یاندیریلمیش،و حتـَی همیئرلیلری طرفیندن ایلیس سؤزونون اونون آدیندان گؤتورولمه سی طلب ائدیلمیشدیر.بو اعتراض ونیفرت ائتمک بیزیم هامیمیزین قوزئی و گونئی آذربایجان و تورک دونیاسی نین اورتاق بورجودور.آنجاق بیر مسئله یه آیدینلیق گتیرمک لازیم گلیر،اکرم کیمی(یازیچی)لر کیملر طرفیندن یئتیشدیریلمیش،و هاردان قیدالانیر و نییه بیز بو چیرکین حرکتلردن داها دوغروسو دوشمنین هوجوموندان سونرا یوخودان آییلیب اونا رئاکسیا وئرمه یه باشلاییریق؟ آخی اکرم کیمیلرین بیزیم سوی کؤکوموز و وارلیغیمیزا قارشی یازیلمیش اثری بیرینجی و سونونجو دئییل!بیر واخت عنایت الله رضا مسائلی پیرامون آذرپایگان، آذربایجان آران و آلبانیای قفقاز آدلی اثرلرینی یازارکن، چوخ یوکسک فیریلداقلیقلا و مینلرله آیه آند ایله بیزیم اصلا تورک اولماییب موغوللار طرفیندن زورلا تورکلشدیییمیزی ثوبوت ائتمه یه چالیشمیشدی.آنجاق بیزدن سس چیخمادی.ائرمنی یازیچی راوند نلبندیان ین رویای خیالی پان تورانیسم آدلی کیتابی تئهراندا انتشارات پروین و بینش طرفیندن چوخلو تیراژلا نشر اولاندا،بیزآرا- سیرا مطبوعاتدا اعتراض ائتمکله کیفایتلندیک.بو کیتابدا بیزیم تاریخیمیزه، مدنیتیمیزه و دینیمیزه دفعه لرله اهانت ائدیلمیشدیر.انقلابدان سونرا رضا افشارین یازدیغی چنگیزخان چهره خونریز تاریخ، تئیمورلنگ چهره هولناک تاریخ و آقامحمدخان چهره حیله گر تاریخ آدلی اثرلرینده، چنگیزخان، توپال تئیمور و آقامحمدخان کیمی بیزیم تایسیز باهادورلاریمیزی، قان ایچن، یئرتیجی،ان قورخولو و حیله گر آدلاندیریب، تاریخیمیزی پیسله ییر.یئری گلنده بیزه ده دئییرکی سیز تورک دئییلسیز، آریاییسیز،دیلینیزده آذری باستان(فارسجا)دیر.بو شوونیزمدن سوروشان اولمادی کی نییه فردوسی نین یازدیغی شاهنامه ده افسانه وی روستم عمودونو توللاییب نئچه نفرلر اؤلنده روستمین شوجاعتینی گؤستریر،آنجاق بیزیم حقیقی باهادورلاریمیز حیله سیز و کیشی کیمی قیلینج چکیب دوشمنی قیراندا قان ایچن اولور. بو بؤهتانلارین جاوابینی واختینده وئرمک اولمازدیمی؟ بیر سؤزله بیتیرمک ایسته ییرم نه واختاقدر کی بیز داش یوخوسونداییق بو تؤهمتلر، یالان افترالار و ....داوام ائده جک!!!
شنبه بیست و سوم دی 1391
قاراداغ(خودافرین)خالق شاعری حسن محمودی گیلئیلی
Həsən məhmodi(Gileyli)cəbrail oğlu 10 mart 1965 ilində güney azərbaycanın xudafərin rayonunun ibrahımsəmi kəndində dünyaya göz açmışdır.ilk təhsilini doğma kəndində almış,orta təhsilini isə raron mərkəzi xumarli şəhərində bitirmişdir.şair qaradağın füsunkar təbiətindən ilham alaraq,əsərləridə həması,nisgil və həsrət,milli ruhlu və təbiət gözəllikləri haqqında öz təbini sınamışdır.qarabağın işğalından ürəkdən sarsılan şair nisgillərini şeyr vasıtəsilə dağlarla bölüşməyə məcbur olmuşdur.onun zəngilanın işğalilə bağlı zəngilan dağlarına adlı şeyri gerçək düşüncəsinin aydın sübütüdur.
Yaman çatılıbdı qaşın qabağın
Heç qalmayıb qarın əridi dağlar
Zəngilan gözəli gəzərdi səndə
Üstünə dığalar yeridi dağlar .
Kəhliklərin dəstə dəstə oçardı
Ceyranların sürü sürü qaçardi
Bahar fəsli süsən sünbül açardı
Qaynar bulaqların qorudu dağlar
Başındakı qartallrın hərbəsi
ətəyində xan arazın gor səsi
mahi nın,nərmanın şeyri nəğməsi
tarix boyu ölməz diridi dağlar.
Gözlərin axtarır eli obanı
Elə bil xançuban gəzir saranı
Niyə gözəllərin keçirlər yanı
De giley güzarın yeridi dağlar.
...səni addım addım gəzərdi
Hər gülünü novruz gülü bəzərdi
Nazlı səndın bənövşələr üzərdi
Odakı qocalıb qarıdı dağlar.
Incimə belədi dünyanın işi
Hərdən tərsə dönür çarxın gərdişi
Bir gün çıxar babək kimi bir kişi
Deyərlər öz yurdun qorudu dağlar.
Bu nisgilin ürəyimdə qalandı
Azərbaycan parçalanıb talandı
Həsən in ürəyi alışıb yandı
Fələk yıxıb bizi sürüdü dağlar.
جمعه هفدهم آذر 1391
آذربایجان میللی حؤکومتی نین ایل دؤنومو موناسیبتی ایله
آذربایجان میللی حؤکومتی احمدآباد کومیته سی صدری جهانگیر عابدینی
جمعه دهم آذر 1391
دؤولتچیلیک تاریخیمیز
آذربایجان میللی حؤکومتی نین 1324-1325 نجی ایللر آراسی مرکزی کومیته نین قاراداغ ولایتی کومیته سی ،ورزغان کومیته سی،آستامال کومیته سی، مرداناغیم و احمدآباد کومیته سی نین بیر چوخ سندلری احمدآباد کندینده تاپیلدی.گله جکده بو حاقدا آرتیق معلومات وئره جه ییک.
آرتیق معلوماتی اولانلار بو عنوانا گؤندرمه لری رجا اولونور.
N_chaxmaxdashi@hotmail.com
دوشنبه بیست و پنجم اردیبهشت 1391
بوز قورد اینامی
هرمیللتین کئچمیش یاشام ترزیندن سؤزآچان و بو گونوموزه بیر آنیق کیمی قالان افسانه وی عادت –عنعنه لری واردیر. اؤرنک اوچون :هیندیستانلیلار اینه یی، ایتالیانلار زورافه نی،فارسلار آسلانی وتورکلر بوزقوردو بیر مقدس حئیوان کیمی قبول ائتمیشلر. آنجاق نییه تورکلر بوزقوردو سئچمیشلر،آراشدیریلمالیدیر. قورد باشقا حئیوانلارین عکسینه اولاراق،اؤمور بویو یالنیز بیر دفعه ائوله نیر و اگر ائرکک یا دیشی قورد یولداشینی ایتیره رسه ،داها هئچواخت باشقاسیلا ائولنمیر و بوتون اؤمرونو(یالقوزاق)اولاراق یاشاییر.قوردلار داغ زیروه سینده توپلام شکیلده اولاشاراق تانریا اؤزایستکلرینی بیلدیره رلر. باشقا حئیوانلاردان قوردون بو اوستونلویو،تورکلرین اونو سئچمه یینه سبب اولموشدور. بو گونده تورک دونیاسی نین بیر چوخ یئرلرینده بوزقوردو بیر غلبه رمزی کیمی قبول ائدیرلر. حتیِّ روسیا فئدئراسیاسیندا اؤزره ک تووا جومهوریتی نین بایراق و گئربی نین اساسینی بوزقورد شکلی تشکیل ائدیر. بیزیم قاراداغدا کیمسه نین گونده لیک ایشینده ایره لیله ییش اولاندا، دئییر: بوگون منیم قوردوم اولاییب، یا بیر عاییله ده چوخ گرگینلیک اولارسا دئییرلر:ائله بیلکی بونلارین اوزرینه قورد یاغی سپیلیب، و یا گونشله بیرگه یاغیش یاغاندا ، قورد دوغور دئیه رلر. چونکی یاغیش تانری نین برکتیدیر و قوردون دوغوشو یئر اوزونه برکت گتیره ر. دئییلنلره گؤره، کئچمیش زامانلاردا، تورک بیر آدادا یاشاییرمیش، طبیعتین قهریندن همن آدادا اوزون بیر مدّت قوراقلیق و قیتلیق اؤز حؤکمونو سورور و تورکون یاشاماسی داها مونکونسوز اولور. تورک سحر یوخودان دوراندا حئیوانلارین سایی نین آز اولدوغونو گؤرور و بیر نئچه گون داوام ائدیر. نهایت تورک یاتماییب ، سببینی آختارمالی اولور. سحر دان یئری سؤکولنده بیر قوردون حئیوانلاردان بیرینی توتوب، دنیزدن کئچیرمه سی نین شاهدی اولور. تورک قوردو ایزله یه ره ک ، حئیوانلاریلا بیرگه دالیسیجا گئدیر. سودان کئچندن سونرا بیر یام یاشیل، اورمانلیق و بوللوق بیر آدایا چاتیر و اؤلوم تهلوکه سیندن خلاص اولور. او گوندن بری تورک اولوسو بوزقوردو تورکون خلاصکاری کیمی تانیییرلار. و بو گونوموزده ده بیر چوخ تؤرنلرده تورکلر اؤز قهرمانلارینی آلقیشلاماق اوچون بارماقلاریندا قورد توتاراق، اؤز سئوگی ایفاده لرینی بیلدیریرلر.
چهارشنبه نهم فروردین 1391
نووروز بايرامي موناسيبتي ايله
نووروز بايرامي باهارين گليشي، طبيعتين يئني دن جانلانماسي بوتؤو آذربايجان خالقينا و تورك دونياسينا اوغورلو اولسون . تورپاقلاريميز ايشغالدان آزاد ،و بوتون ايستكلريميز چين اولسون. بو يئني ايل تورك ائللرينه سئوينج گتيرسين. (آمين..)
پنجشنبه یازدهم اسفند 1390
خوجالي سوي- قيريمي نين 20- نجي ايل دؤنومو موناسبتي ايله
آذربايجانليلاري سوي قيريم ائتمك روسلار و ائرمنيلرين بيرگه فعاليتي نتيجه سينده
حياته كئچيريلميش، و ايكي يوز ايل اؤنجه 19- نجو يوز ايللي يين اووللرينه قاييدير. بئله كي 1828- نجي ايلده ايروان شهرينده تخميناْ 11000 مين آذربايجان توركو و 10 مين
ائرمني ياشاييردي . دئمك شهرين بير كوچه سي ائرمني محله سي ساييليردي . غربي آذربايجان دا(قوندارما ائرمنيستان) بوتون شهر و كندلرين ياشايانلاري توركلردن عبارت و ايروان آذربايجانين باشكندي ايدي . 1828- نجي ايلدن باشلاياق چار روسيا حؤكومتي دونيا ائرمنيلريني وئرگي آلمادان روسيايا كؤچمه يي طلب ائتديلر، آنجاق روسيانين باشقا ولايتلرينه يوخ!! اونلاري ايروان شهرينده يئرلشمه يه باشلاديلار . توركلري ايسه زورلا قازاخيستان چؤللرينه كؤچورتدولر . ايرواندا ائرمنيلرين چوخالماسي ايله ،ائرمني شهري اعلان ائديب ، موختاريت وئريب و آذربايجانين باش كنديني ايرواندان باكييا آپارديلار. بئله ليكله ايلك آذربايجان شهري ائرمني لشدي . سونرالار تورپاقلاريميزي قيرتا- قيرتا ائرميلره باغيشلاييب، ايلك ائرمني دؤولتيني قورماغا مووفق اولدولار . آذربايجانين ايسه قارا گونلري ائله بورادان باشلادي . ائرمني داشناقلاري كومونيست ماسكاسي آلتيندا روسلارين حيمايه سي ايله آذربايجانليلارا ديوان توتدولار، ايكي دفعه اليفباميز ده ييشدي. س س ر ي نين داغيلماسينا آز قالميش غرب يؤنوللو سووئتلر پرزدنتي ميخاييل قارباچوو اويدورما گلاسنوست- پروسترويكا(يئني دن قورما و آشكارليق)آدلي ايكيليك سياستي ايله آذربايجانليلاري سوي- قيريما معروض قوياراق 20يانوار فاجيعه سي نين يارانماسي نين سببكاري اولدو. آنجاق ائرمنيلرين گؤزونو ده پوله ين اولمادي. ائرمنيستان دؤولتي ميللي اوردو قورماغا باشلادي، آذربايجان ايسه سووئت اوردوسونا اينانيردي. بونون گوناهي بير باشا عبدالرحمان وزير اوو و آياز موطلب اووون اوزرينه دوشور. ا.ائلچي بي باشدا اولماقلا خالق جبهه سي و موساواتچيلار هاراي چكيرديلر بيزه ميللي اوردو گركدير و ائرمنيستان هر بير آذرباجانلي عاييله سيني زورلا ائرمنيستاندان كؤچوتدوكجه بيزده قاراباغدان ائرمنيلردن كؤچوروب اورادا يئرلشديره ك. چوخ تاْسسوف كي او واختكي اقتدار بونا امكان وئمه دي. ائرمنيستان چوخ راحاتليقلا ائتنيك تميزلمه آپاريب و 500 مين دن آرتيق آذربايجانليني كؤچورتدوكدن سونرا ، قاراباغ ائرمنيلري اعتراض يوروشلري كئچيريب ، آذربايجان تركيبيندن چيخيب ائرمنيستانا بيرلشمه يي طلب ائتديلر. نهايت روس و ائرمني بيرلشمه لري نين كؤمه ييله خوجالي سوي- قيريمي تؤرديلدي. باكي سانكي خبرسيز ايدي ، خوجالي انسانلاري بوتؤولوكله يانديريلدي و بير قيسمي اسير گؤتورولدو، و تاريخين ان چيركين فاجيعه سي ياراندي. بوفاجيعه نين آردي كسيلمه دن تورپاقلاريميزين 20 فايزي اشغال ائديليب ، بير ميليوندان آرتيق انسانين حياتي قاچغين حياتينا چئوريلدي. تاسوفله بو گونكو اقتدار تورك و موسلمان دوشمنلري مينسك قروپونا گؤز تيكيب، اونلاردا واخت ايتيريب ائرمنيستانا امتياز آلماق فيكرينده ديرلر. فرانسا پارلامئنتي نين ائرمني سوي- قيريميني تانيماسي بونا آرتيق ثوبوتدور. گلين هاميميز اقتدار- موخالفت قوزئيلي- گونئيلي بير اولاق، تورپاقلاريميزي اشغالدان آزاد ائده ك و شهيدلريميزين روحونو قاراباغا قايتارماقلا اونلاري راحاتلاشديراق
انشاالله او گونون آرزوسو ايله .


text:
از منظومه «حیدربابایه سلام» از زنده یاد استاد محمد حسین شهریار
حیدربابا سولی یرین دوزنده،
بولاخ قینر چای – چمنین گوزونده،
بولاخ اوتی، اوزه ر سویون اوزنده،
گوزل قوشلار اوردان گلیب گچللر،
خلوتلیوب، بولاخدان سو ایچللر.
بیچین اوستی، سنبل بیچن اوراخلار،
ایله بیل که زلفی دارار داراخلار،
شکارچیلار بیلدیرچینی سوراخلار،
بیچین چیلر آیرانلارین ایچللر.
بیر هوشلانیب، سوندان دوروب بیچللر.
حیدربابا، کندین گونی باتاندا،
اوشاقلارون شامین ییوب یاتاندا،
آی بولوتدان چیخوب قاش – گوز آتاندا،
بیزدن ده بیر سن اولارا قصه ده،
قصه میز ده چوخلی غم وغصه ده.
قاری ننه گئجه ناغیل دینده،
کولک قالخیب قاب – باجانی دوینده،
قورد گئیچنین شنگلیسین یینده،
من قاییدیب،بیر اوشاق اولیدیم!
بیر گل آچیب، اوندان سوراسولیدیم!
عمه جانین، بال بلله سین ییه ردیم،
سوندان دوروب، اوس دونومی گییه ردیم،
باخچالاردا تیرینگی دییه ردیم،
آی ئوزومی او ازدیرن گونلریم!
آغاچ مینوب، آت گزیدن گونلریم!
هچی خالا چایدا پالتار یوواردی،
ممدصادق داملارینی سوواردی،
هچ بیلمزدیک داغدی، داشدی، دوواردی،
هریان گلدی، شیلاغ آتوب آشاردیق!
شیخ السلام، مناجاتی دییه ردی،
مشد رحیم لباده نی گییه ردی،
مشد آجلی ببوز باشلاری ییه ردی،
بیزخوشودوق خیرات اولسون، توی اولسون،
فرق ایله مز، هرنولاجاق، قوی اولسون!
ملک نیاز ورندلین سالاردی،
آتین چاپوب، قیقاجیدان چالاردی،
قیرقی تکین، گدیک باشین آلاردی،
دولائیا قیزلار آچیب پنجره،
پنجره لرده نه گوزل منظره!
حیدربابا، کندین تویون توتاندا،
قیز – گلینلر حنا، پیلته ساتاندا،
بیک گلینه دامنان آلما آتاندا،
منیم ده او قیزلاروندا گوزوم وار،
عاشیقلارین سازلاریندا سوزوم وار.
درود و هزاران درود بر روان پاک و بلندش
برچسبها: شهریار


text:
دیل بیلن سوز آنلایان بیر نازلی یار ایستر کونول
لالهدن، گولدن گوزهل بیر نوبهار ایستر کونول
اعتبارین گورمهینجه سئومهرم بیر دیلبری
نازنین مهپارهلردن اعتبار ایستر کونول
هر قارا زولفون اسیری اولمارام بوندان سورا
ایندی عالم اوزگهدیر، خوش روزگار ایستر کونول
اوینایوب، گولمهک، دانیشماق، عیش و نوش ایامیدیر
بولبول شیدا کیمی مین لالهزار ایستر کونول
هر طرف گولدیر، چیچکدیر بئیله آزاد ئولکهمیز
دائم اوز خوشبخت خلقین بختیار ایستیر کونول
بیز سووهت خلقین حقیقتله سئوون عاشقلریک
خائنی، ادنانی یوردومدان کنار ایستر کونول!
بختور، واحد، او کسلر دیر بو خوش عالمدهدیر
هر زمان بو شن حیاتی پایدار ایستر کونول!


text:
اوستاد یحیی شیدا 1303(1924)ایلینده تبریز شهرینده بیر مشروطه چی عائله ده آنادان اولدو.اوستاد یحیی شیدا بیر عؤمور ادبیات ساحه سینده چالیشاراق اونلارجا کیتاب یازدیقدان سونرا، تبریزین قازئت و درگلرینده باش یازارلیق ائدیب، تورکجه صحیفه لری یاراتدیقدان سونرا، چوخلو شعر و نثر یادیگار قویاراق 87 یاشیندا حق دونیاسینا قووشدو.
اوستاد ادبیات اوجاقین آلیشدیردی.«ساری کؤینک» شعر توپلوسون یاراتدی.«اودلو سؤزلر» له اورکلره اود ووردو.میرزا علی معجزین یاییلمامیش شعرلرین یایدی،محد بی ریانین اورک سؤزلرین حاضیرلادی و آذربایجان کولتورونه چوخ بؤیوک ادبی خیدمتلر ائله دی.بیر عؤمور ریاسیز و کیمسه دن اینتظاری اولمادان عزتله یاشادی.
اوستاد شیدانین وصفین دئمه یه دیل عاجیز دیر.اوستاد شیدا کیمی انسانلارین بیر داها یئر اوزونه گلمه سین ظن ائتمک چتیندیر.تبریز و آذربایجان بئلنسی بیر بؤیوک انسانی اؤزونده یئرلشدیرمه سینه خاطیر،اؤزونه گووه نیر.
اوستاد شیدا هر شعر و شاعیری تایید ائتمزدی و ادبیاتا ساده باخماقدان آجیغی گلردی.
گر جامعه نین خئیرینه سؤز یازماسا شاعیر
قوللاری قلم تک،گؤروم آخیر قلم اولسون
گر ائل غمینی چکمه سه شیدا کیمی بیر کس
هر نه یئییب-ایچسه گؤروم آللاه وَرَم اولسون
اوستادین اؤز شعرلری چوخ چئشیدلی و فرقلی دیر.اوستاد بوتون ادبی یازیلاریندا چالیشدی ساده، روان شکیلده یازسین.او بوتون دیلچیلیک توپلانتیلاریندا بو سؤزو تاکید ائدردی.
هر حالدا اوستاد شیدا 1390 ایلین پاییزین ایلک آیی نین(خزل آیی) سون گون لرینده (28- ینده) دونیاسین دئییشدی.بو آجی خبر بوتون آذربایجان لیلاری و حامی ادبیات سئون لری داریخدیریب و آغلاتدی.
روحو شاد و یولی گئدر گینلی اولسون
یازینین آردیندا «انسان سئورلیک» شعری له قوللوغوزدویام
بؤلوم لر: رحمتلیک اوستاد شیدا
, ساری کؤینک
, انسان سئورلیک
یازینین آردی


text:
salam
بیدانا اوزونن عکس قوی زیارت الیاخ بیلوی
ایندیجان خارج از خانه اویون لارا گدیپسن ؟ (آد آپار )
یوخ
الله المسین تیرختور گدسه لیگ 1 گینه اویونلارینا گدسن ؟
تیرختورون دسته 1 ده اویونلارینا گدردین؟
هن گئدردیم.هرزامان گئدرم
تیرختور اول ایل گلنده لیگه اول ایون (ذوب آهن ) اوینونا گتمیشدین؟(خاطیرن اولسا دنه)
او اویون تک گل اولموشدی یادیما گلن دنی اولروم چوخ گوزا لوینادی اما گل وورانمادیخ
گچن ایل استقلالین اوینوندا محسن ترکی نه احساسین واریده(ناقدر یامان ددین)؟
اوقدرکی ایوننان سونرا ننه سی تاب گتیرمییب اولدی
لاپ چوخ سویدوغون عکسی قوی بیرا باخاخ
گوشون توشسه قویه نینسن ؟
حسرتینن گوشی توشن یئرده ترپشن پ**لارا باخارام
adriana limaتانیسن ؟
یاخجی قزدی اما آرایش المسه به نیت 14 تن 14 صابونا دیمز
FGIDگوره نظرین نمندی ؟
شاهین!قیزبازلیقین بللیدی
من سنی گوروم گره ...
دبیرستان هاردا اوخیسن؟
قوتارمیشام.خوارزمی ده اوخویاردیم(چوچه باخ
هانچی قیز مدرسه سینن خوشون گلر؟
چوخ سئومرم مدرسه قاباغیندا دولانماغی(تکجه دانیشدیقیم دوز سوز)مگر قراریم اولا
نجور قیزدان خوشون گلر؟(آرمان های انقلابی یادیمیزا سالما ها قشه جواب ور
)
قره قاش گوز قیز سویسن یا بلوند؟
emo-دور کمر از اولسون اما اوست و الت یکهسن منی یازیخ ائلرسن بو سوزلریوینن
قد اوجا یا متوسط؟
متوسط(نردیوان لازم اولماسن
باباسی دولتلی اولسون یا فرق المز؟
اوزو گوزل اولسا بیزه یئتر
هانچی استادیومی چوخ سویرسن ؟(یادگار دان فاکتور آل )
تورک تله کام
کارت هواداری وارین ؟
یوخ
بووهترین آرزون زندگاننیخ دا نمنیدی ؟
Rock am ring فستیوالیندا اولماق
.قلیان چکسن ؟اگه چکسن نه طعم چوخ سویسن ؟
هردن چکرم.دوسیب
نقده مدرسه دن قاشمسان؟
یاری یاری گلر مدرسیه گئدن گونلریمینن
لاپ چوخ سویدوغون فوتبال اویونچوسی کیمده ؟
Hamit altintop va bir zamanlar tugay karimoğlu
زلاتان گوره نظرین نمنه ده ؟
کارشناسی نظریم یوخدی
قدیمی اویونلارینا باخیردیم میدانین وسطینن چوخ گل ووروب و گوجلو شوتلری وار
ایندیجان استادیوم دا چیرپیشیپسان ؟
یوخ
استادیوم دا هاردا اولاسان ؟ فیکس بیر یرده اولاسان یا هر دفعه بیر طرفده ؟
نقدر ائلیه بولسم TTTTیاخین
من قاباخجان اصلا متال بولمزدیم نمندی تا سن او تاپیکی آچانا جا
بیدانا متالیکا نین آهنگین منه توصیه اله قولاسیم ( ویریلیم بااااااااا )
metallica the unforgiven1
کلیپین تاپسان دلی اولارسان بلکیده دپرس
بولارین هرسینه بیدانا کاربر یاز :
almasildirim
Poorya_N
nasim F14
زهرا تبریزلی


text:
خوجالی دا آنادان اولان "نورلانه" هله کؤرپه ایکن اسیر دوشدویو زامان، ائرمنی لر او قدر باشینا دؤیموشلر کی گؤزلری داها گؤرمه سه ده اوره یی وطن تورپاقلارینین قاییتماسی سئوگیسی ایله هامیمیزینکیندان ایشیقلیدیر! آشاغیدا اونون شعرینی اوخویورسونوز.
کؤرپه لری نیزه لره تاخدیلار
آنالاری یاندیردیلار، یاخدیلار
کئف ائیله ییب اؤلنلره باخدیلار
تاریخ سیلمز ظولملرین خوجالی
کؤرپه عؤمروم سنینله بیر قوجالیر
باجی قارداش قار اوستونده قالدیلار
خوجالی نی ائرمنی لر آلدیلار
دردلیلری پرم- پرم سالدیلار
یارالیدیر منیم قلبیم خوجالی
کؤرپه عؤمروم سنینله بیر قوجالیر
قوجالاری گوللـه له ییب ییخدیلار
ارنلری قان ایچینده باسدیلار
وحشیلییین زیروه سینه واردیلار
اونودولماز بو دردلریم خوجالی
کؤرپه عؤمروم سنینله بیر قوجالیر


text:
تنگهنی دؤنوب دایانیرام قاپینین دالیندا. هیس اییسی گلیر... چوروموش قاپینی ایتهلهییب حیطه کئچیرم. هر یئر سسسیز – سمیرسیز.
آغاجلارین یئلده ترپنمهسینه باخیرام... گیردکان آغاجی قورویوب آلما آغاجلاری سینیب، آلچا آغاجلاری آنجاق هله آیاق اوسته. حیط اورتاسینداکی یئکه حوضون رنگی گئدیب بؤیرو چارتلاییب.
سارماشیقلار دولاشیب بوتون قیزیل گوللره... اوزوم آغاجلارینا...
پیللهلری چیخیرام. تندیرین یاخینلیغیندا ایلهشیرم، اوچموش دیوارلارا باخیرام، تندیرین ایچیندهکی تیکه پارا کوللنمیش اودونلارا.
گؤزلریمی یوموب سؤیکهنیرم دیوارا. بؤیوک ننهمین سسی گلیر. خمیری تشتده گتیریب ایلهشیر تندیرین بؤیرونده. چرقدینی وئریب هؤروکلرینین آلتینا... "نارین خالا" دا کوچهنین آچیق قاپیسینی تاققیلدادیب، ـ «کیم وار» دئیه دئیه ایچری کئچیر. قیچینی زورلا چکه – چکه پیللهلری چیخیر، اؤزونو بؤیوک ننهنین بؤیرونه وئریر... بؤیوک ننه باشلاییر خوش گلدینه. نارین خالا تؤوشولهدیکجه، سینهسینین خیسیلتیسی قولاغیما دولور. ـ "نه یامان توستو سالیبسان؟... کوچهنین باشینا گلیر اییسی"، دئییب گوللو دامنینی وئریر آلتینا. اوزوکلرینی خینالی بارماقلاریندان چیخاردیر، سونرا دا ال آتیر خمیره...
ـ "هئچ منه دئمهمیشدین بو گون خمیر ائلهیهجکسن؟"، دؤنور منه ساری، ـ "نه قاییریرسان هؤروکلو قیز؟!"
یاواش سسله دئییرم: ـ "ساغ اول!"
کوندهلری بیر بویدا توتوب، برق کیمی ایشلهییر. اونو سپیر تاختایا، کوندهلری فیرلادیب ییغیر تئشته سوفراداکیلارین بؤیرونه، تئز ده اوستونو باستیریر قوروماسینلار.
کوندهلری یاییر، اوخلونو اوینادیر، پیچیلتییا باشلاییر... بیر آز کئچمهمیش، منه باخیب گولشلی اوزو آجیلانیر. ـ "دور گئت بیر چای گتیر! اوشاق بؤیوگون سؤزونه قولاق وئرمز..."
یئریمدن ترپنمهدن، بؤیوک ننهنین پؤرتموش اوزونه باخیرام. خمیردن جورلادیغیم بالاجا فطیرلری بوراخام دئیه منه گؤز قاش ائلهییر. زورلا دورورام چای حاضیرلاماغا. سؤزلریندن باشیم چیخماسا دا، تئز قاییدیرام قالانینی ائشیتمهیه. نارین خالا داها بیر سؤز دئمیر. بؤیوک ننه ده. من دئییرم: ـ "بس هانی منیم فطیرلریم؟"
نارین خالا نارین نارین گولور. هامیسینی تزهدن کوندهلهییب لاواش ائلهدییینی بیلیرم. حیرص بوغازیمی کسیر، قاش قاباقلا ایلهشیرم...
نارین خالا ـ "خمیری اویناتمازلار، گوناه دیر!" دئییر، آلنینین ترینی سیلیر.
پیشمیش لاواشلار تاختا کیمی قالانیر بیر بیرینین اوستونه. بؤیوک ننه دوروب اونلاری یغییب آپاریر حیطین او باشینا.
نارین خالا ایلهشدییی یئرده اؤزونو ترپدیب، یاخینلاشدیریر تندیرین باشینا. بیلنگلرییله دامنینی آلتیندان چکیر، او حالدا یئکه قارنی ترپهنیر.
بؤیوک ننه گلیب ات پیتیسینی قویور تندیره. سونرا کؤمکلهشیر نارین خالا دورسون. ـ "گئدک ائوه... بیر آز کئچسین، تندیر سویسون، گلریک قیچلاریوی سالارسان ایچینه."
ـ "هه باشیوا دؤنوم"، دئییب دورور آیاغا.
قاچیرام ائوه ساری. بؤیوک حیطین ایچینده ایتمک ایستهییرم... نالچانی سالیرام ائیوانا، نارین خالا ایلهشرکن بالیشی گتیریب قویورام دالینا. منه باخدیغیندا، بالاجا گؤزلری ایشیلداییر، ـ "منیم جئیران بالام ساغ اولسون؟!"
الیمدن یاپیشیب منی ایلهشدیریر بؤیرونده. جورابینین اوستوندهکی کئشی آچیب اوردا گیزلتدییی شیقالاتی اوزادیر منه ساری... گولومسهییر.
یئل چوخالیر. یارپاقلار تؤکولور حیطه، بوش حؤوضون ایچینه...
بؤیوک ننه چؤرهکلری سولاییر، اونلاری قاتلاییر. سونرا لاواشلارین آراسیندان بالاجا بیر فطیر چیخاردیب توتور منیم قاباغیما. ـ "بو دا سنین اؤزون بویدا فطیرین!"
گولور. گولمک همیشهکی کیمی اوزونه یاراشیر. اللریمی اوزادیرام بؤیوک ننهمه ساری... یئل کوچه قاپیسینی چیرپیر. قاپینین آچیلی تاقلارینا باخیرام، اوچموش دیوارلارا، بوش تندیره.
سئرچهلرین سسیندن باشقا هئچ زاد ائشیتمیرم. بیر آز اوشویورم. دوروب پالتاریمی چیرپا - چیرپا کوچهیه چیخیرام. قاپی آچیق قالیر.
نقل از مین بیر گئجه


text:
آندروید جئب تئلئفونلاری اوچون حاضیرلانان Tiraxtor اویغولاماسینین یئنی وئرژنی یایلدی بو اویغولامایا بیر سیرا یئنی ایمکانلار ایضافهلنیبدیر او جوملهدن : - بوتون اوینجولارین آدلاری و شکیللری - فنی کادرین آدلاری و شکیللری - جانلی اولاراق اویونلارین سونوجو - ایران لیگینین جدولی - اویونلارین بیلطلرینین اینترنتدن ساتیشی - کئچمیشدکی اویونلارین سونوجو - تیراختور تاخیمینین قدیم شکیللری دوامی نی اوخو »
آیلیک آرشیو: جولای 2013
دؤرد بولود فایل ساخلاما خیدمتینین قارشیلاشدیرماسی
فایللاری داشیما و اونلاری گوونلی بیر یئره ساخلاماق هامیمیز اوچون پروبلئم دیر، گونو گوندن داها چوخ ظرفیت و داها یوکسک سرعتله اینکیشاف ائدیلن USB فلش لری ، فایلاریمیزی و معلوماتلاریمیزی یاخشی ساخلاییب و ترانسفئر ائدیر، آمما فلشینیزی یادینیزدان چیخاریب و بیر یئرده بوراخدیغینیزدا و یا اونون خاراب اولماسیندا نه ائده بیلرسیز؟ بو دورومدا بیر بولود فایل ساخلاما خیدمتی، سیزه چوخ ... دوامی نی اوخو »
Asistan B – تورکجه آندروید یاردیمجینیز
بو اویغولاما ایله آلیشیق اولمادیغینیز بیر عقللی جئب تئلئفونو تجروبه ائدین! تئلئفونونوزو یئنیدن سئودیرهجک اولان Asistan B، سیزه تام فرقلی بیر آندروید تجروبهسینی وعد ائدیر. اویغولاما سایهسینده، یالنیز تئلئفونونوزلا دانیشاراق، جیهازینیزی ایداره ائده بیلجکسینیز. بیر معنادا عقللی تئلئفونونوز سیزین اوچون هر شئیی ائدن بیر یاردیمجی اولاجاق. Asistan Bین تمل خصوصیتلری هلهلیک بئله سیرالانیر: - آلارم قورما - تاریخ و ساعت سورغولاما ... دوامی نی اوخو »
جیمیلده چوخ آدامین بیلمهدیگی یارارلی بیر قابلیت
گوگل گیزلین بیر قابلیتی اؤز ایمیل سرویسی اولان جیمیلده یئرلهشدیریبدیرکی قوللانیجیلارین ۹۵ فائیزی (۹۵%) اونان خبرسیزدیلر، بئله کی سیز بیر جیمیل آدرسینی ثبت ائلییهنده خبرینیز اولمادان مینلرجه ایمیل آدرسینه صاحیب اولورسونوز. بیر سایت یا فروم دا آد یازدیرمانیز اوچون ایمیل آدرسینیزی یازمانیز گرکیر و اگر بو سایت یا فروم دا باشقا بیر قوللانیجی آدییلا یئنیدن آد یازدیرماقا چالیشساز آیدیندیر کی ... دوامی نی اوخو »


text:
تورکسویون ۲۰.جی ایلی یونسکودا قوتلاندی.
بیرلشمیش میللتلر تشکیلاتینین بیلیم مدنیت و ائییتیم تشکیلاتی، اولوسلارآراسی تورک کولتور تشکیلاتی تورکسویون ۲۰.جی ایل قوتلامالاری چرچیوهسینده تشکیل ائدیلن اؤنملی بیر ائتکینلییه ائو صاحبلیگی ائتدی.
آذربایجان موسیقیسینین یارادیجیسی و ایلک پروفسیونل بستهچیسی اولان اوزئییر حاجیبیلینین مشهور اثری "آرشین مال آلان" اوپرتی، تورکسویون اورگانیزاسیونو ایله بستهلهنیشینین ۱۰۰.جو ایلینده پاریسده صنعتسئورلره سونولدو.
پاریسدکی موزیکال ضیافتدن اؤنجه قوناقلار، تورکسویون سون ۲۰ ایلینی قونو آلان شکیللردن عبارت سرگینی ده گؤرمه فرصتینی تاپدی.
تورکسویون ائتکینلیگی، پاریسین آردیندان استرازبورگدا دا دوزنلنهجک.
آلانینداکی ان اؤنملی اثرلردن بیری اولان "آرشین مال آلان" اوپرتی، بو گونه قدر بیر چوخ دیله چئوریلهرک بؤیوک شهرت قازانمیش بیر صنعت اثری اولاراق بیلینیر. ۱۹۱۳.جو ایلده یازیلان اوپرت، ۷۰ دیله چئوریلدی و ۷۸ اؤلکهده صحنهیه قویولدو. ۱۹۳۷.جی ایلده آمریکادا فیلمه چئکیلن اوپرت، لندن، پاریس، برلین، موسکوا کیمی بیر چوخ اؤنملی صحنهده سرگیلندی.


text:
آیلیق درگی
قلئی چی مورتوض
آدرس اینترنتی تپیک دوی تپیک دوی آت قاطیر جونگه سیاسی فهرنگی ایقتصادی خبری یوخ ائله قاتما قاریشیق
من
کابلا احد اوغلو قلئی چی مورتوض اورت باسدیر ماحالی نین ترس آواد کندینن
یاس تیوی تلویزیونون سانسورال خبرگزاری سی نین باش مودوری یم
ایکی باشلی علاقه
بیرا
زنگ ویریب نه سوزوز وار دییه بیللر سیز...هه آزادی بیاندی هه بابا یوز
فاییز ... آزادیلیقی بیان ائلیینن سونرا ....من نه بیلیم نه اولاجاق
بیزیم آیلیق درگی نین خدمات بعداز فروش یوخودی باخ... ایرحمتدیگین اوغلو
بیزی سیاسته زادا قاتما باخ
باش خبرلر
1---ملی
ایسلام شورا مجلسی طرفینن خارجه وزیری باشی برک ناقینی چاغیریب توهمتده
دیلر کی ژنو دء دانیشیبقینده زاددا دیشلرینی آغاردیب اوزگه نین
قادینلارینان شکیل چکمه سین ائله بو سوزه اویغون بیزیم علیرضا رضایی
جنابلاری دان بیر شعیرالیمیزه چاتیب
(من باشینا توءلانیم)
باخمایین کی ظریفدی هاممیسینا حریفدی
قارداش اوروس ارمنی شرمن دئیر جیر منی
آشتونا قوربان جانیم آلدی دین و ایمانیم
اوتور صندلین اوسده من باشینا توءلانیم
دئدیم آنگلا مرکر آی قیز منی آز اولدور
دور گل بیزیم ایرانا ماخلوقو بیر آز گولدور
هسته ای آی هسته مغز بادام پسته ای
گل یاریشاق آی کری معلوم اولان خسته ای
گول بزه نیب هریانیم پوتین منیم سو لطانیم
لاروفا قوربان جانیم اولوب دینیم ایمانیم
ترس آوا کندی یاخچی دایراچیدی بو فالچی
ایشیز اولسا آی ائللر بیزیم غلامدی نالچی
2---شیخ
آقا
مچیده هفته لیک چیخیشیندا امیر وئریب کی ایقتصاد موقاومتی دیدی ماخلوق
نقدر باشاریریر نفس چکمکده صرفه جولوق ائله سینلریوخسا مجبوروق اونادا
کنتور قویاق
3---دوکتورجئری
چون باشدان امیر واراوشاق چوخالا دوکتور جئری جنابلاری ترس آوا کندین دوغمیان آروادلاری نین طبابت ایشینه 15 گونلوک پولوسوز باخاجاق
4---آراقاریشدیران
کئفلی
ایسگندر قلئی چی مورتوضونان چنگی موعلیم قارتالین آراسینا گیرمیشدی لاس
تیوی تلویزیونون یایدی خبره گوره قلئی مورتوض آجیقینان اوقدر خورولاییب
گئجه نی صوبی چن یاتا بیلمه یبلر
5---تهاجم فهرنگی
بو
ایللری اوجوبالایا خبردالیق اولوب کی یای تعطیلاتینا گلنده باهالی ایتین
بزه ییب گتیرمه سین چون کی کند ایت لرینه بد آموزی سی وار
6---بوزقوش موعلیم
ائلچی
بئی ین یولداشینین خالاسینا ویریلیب اونون اوسدونده ائلچی بئی یه یخینتی
دوشوب کی سنی آت وئررم دلیک داش ایمام زادسینا اونون تلفون نمره سین منه
وئراگر وئرمه سن اوزومو وئرجییم باش ماشینین قاباقینا اودور ائلچی بئی
هله بو ایشی آراشدیرارکن صرفه سینه باخیر
7---قاراقیزیل
ائشیدیگیمه
قمیش صادیق یاخچی قارا قیزیل گتیریب قیمتی نین اوسدونه ارزش افزودینن
عوارض گمرکونی چکنن سونرا سانجاقی 7 مینه قوتاریر حامیل های انرژی اوسدونه
قویمامیش سیز آلتینا قویون
8---میر حوسین آقا
دلدار بئی مرندن الن 14 ایلدیر دولت وفاق مللی وتدبیر اوغلو اومودون
آرازدان اورومو گولونه چکدیگی لوله دلیب باغ باغاتین سوئاریر من قلئی چی
مورتوض اورت باسدیر ماحالی نین سانسورال خبرگزاری سی نین باش مودور اولاراق
بو ایشی آراشدیراندا گوردوم کی شیخ آقاینان دلدار بئی ال بیراولوب
بیلدیگیمه گوره بئله قناعاتا گلیبلر کی دلدار موعلیم هر ایل بیرآز خوموسون
اوسدونه قویوب شیخ آقایا وئرسه اودا بو ایشین پیکرد قانونوسون دالی آتاجاق
9---قودرت موعلیمینن بیر حکایه
يامان اوزون اوتاق!
سینیخ کؤرپويه يئتيشنده، تبریزدن گلن حاجی مهدی، مزدا وانئتين
فرمانینی ساوالان کندینین یولونا طرف دؤندریب ساخلادي. دندنی بیره وئریب ایکی
کیلومتردن آرتیق توپراق-چانقیل كند یولونو، یاواش-یاواش سورهرك گليب ساوالانا چاتدی. سوراقلاشا-سوراقلاشا، کلبه سیفعلی
اوغلو قهرمان گیلین حیطلریني تانيدي و او حيطه ساری سوردو. اوجا بوی خوت-شالوارلی
حاجی، آختاريب تاپديغي قاپيدان، بیر آز قاباقلیقدا ماشیندان انیب حیطه دوغرو یئریدی.قير قولاي ايدي! يانا-يانا قالميش حاجی مهدی آیاغا دوروب،
مشه قهرمانا "یامان پیشیک بزه دیز!" دئییب، كور-پئشمان قوناق اوتاغیندان
ائشيگه چیخدی. باشماقلاريني گئييب، دابانلاريني چكيب وانئتینه ساری قاچدی. تله سیک
ماشنا مينيب ايشلتجك سوردو. گازا باسيب حیطين آچیق قاپیسندان سووشدو. يولا دوشجك،
كندين بيناسيني قوياني سؤيوب، تانريدان خارابا قالماسيني ديله دي! گونوز دنده
بیرله گلدیگی یولو، گئجه دنده ایکیله قاييتدي!حاجي مهدي اوزاقلاشجاق، قهرمانین قوناق اوتاغیندا، اينينه عبا
گئیمیش بؤیوک آغانین قارداشلاری، اونو دوره لييب گولوشوردولر. ... محمدعلي قهرماندان
سوروشدو: "بورجلولاروو قورتولدو يا هله گينه ده وار؟!" قهرمان گولومسه
ييب ايناملا دئدی: "مککه یه گئدنده بوتون بورجلاریمی وئره جگم، والله!
کارشناسلارین
دئدی ینه گوره قودرت موعلیم او داواداائله اوزو وار
ایمیش بیز ایندی نه حاجی مهدی تانیریق نه ده کی مشه قهرمان ائله شیخ
آقانی دوینده اوزودو بئشده آرتیق تز اعتراف ائله سه آیری اتهام لاردان
قوتاراجاق
10---جمشیدعمی
مسیب زاده (قوجاآغلار)ین گئج گلمه ینه باخمیاراق چوخ قانونان کانار ایشلره
ال قویور بونا دیین یوخدی سنین اگر خالادان عمه جاندان زاتدان واریندی بیرینه وئرمه یه گرک اوزوی قیسیب نوباتا قالاسان یوخسا اوزونده خالادان
عمه دن موشتری اولسون ینه گرک کندین کاتداسی گوروب اوزوی قیساسان
تحریماتاگوره
11---اورت
باسدیر نیوز اینترتین یازدیقینا گوره موغان اوغلو بئی بو یازیق بچارا
عاشیق اکبری مومن موسلمان اولدوقونا گوره نچه ایلدی تحریمات ائلییب
نهادهای حقوق بشر طرفینن یان یووان خانیم گلیب همی عاشیق اکبرین ایشین
آراشدریب همی ده یورقانیندا قیزدیرسین
بیزیم کؤیون جامیسینده، آغا بویوروردو: آغالار! گئجه نامازیندان قافیل اولمایین، جنّتی- حوریلری دوشونون ................!!!
بو یاندان، بیبیم اوغلو حسین شهریاری، سوروشدو: حاجی، من کی، گونوز نامازلارینی دا قیلمارام! منه ده وئرهجکلر؟؟!
حاجی، بویوردو: سنه جهننمده اودلو کسوولار حاضیرلانیب.....
بیبی اوغلوم!،
دئدی: من جهننمه!، بیزیم او یازیق آروادین دیزلری یئرده گئدیب!!! ناماز
قیلماقدان، اینشاللا، بئهیشته گئدهجک، اوردا اونون ایشی! نه اولاجاق؟ اونو
کیم ق.....!...اق؟؟
حاجی، بویوردو: اینشاللا، اونون ثاوابیندان سنه ده یازاللار، سن ده گئدرسن بئهیشته، اؤز عؤورتیوی !.... وئرللر اؤزووه........
بیبی اوغلوم!، دئدی: گلدیک! سیزین بویوروغوز اولمادی ؟!؟!.......
حاجی،
گؤردو!، بو سورغونون جاوابینا، چوخ قولاقلار شاخلانیب!، سسینی داها
اوجالداراق! دئدی: هر بئهیشته گئدن عورتین ثاوابیننان اونون صاحابینا
وئرلـــله!، او دا گئدر اؤز عورتینین یانینا......بو یاندان،
رحمتلیک نووروز عمیم، دئدی: مـــــــــن ... ایــــــســـتهمیـــــــرم،
بوردا دااا بــــــــــــــــــــــــــو! اوردا دا
بــــــــــــــــــــــــــــــــــــــــــــــــــــــــو!!! من
ایستهمیرم ........ بو اینصافسیزلیق دا حضرتییی ! آللاهااااااا
یاراشماز
13---سبد کالا
خبرلرده
گلیب کی ائلشن بئی سبد کالانی آلیب ائوه آپاراندا شالواری نین آقی جیریلیب
خیاوان قیراغیندا یانین قویوب سبدین ایچینه گلیب گئدنه یالواریرکی بیر
اینه ساپ اونا وئرسینلر
14---تزه تاپینتی
استرالیا
اولکه سینده آرکولوژی قازینتی لاریندا بیر نال پاراسی تاپیلیب دئیلنلر
گوره کوروش کبیرین شکیلی وار اوسدونده بللی اولان کیمین اسگی چاغلاردا
بیرادا فارسلارین دده بابا یوردی اولوب یر قازان ماحمودون
باشجیلیق ائددیگی هئیتین دئشینه لرینه گوره بو آدانیدا قاجار شاهلاری الدن وئریبلر ائله اونا گوره دیر بوگون کی فارس وطنداشلاری اوزلرین اندونزی سولارین ویریب قدیم کی اوز آتا بابا تورپراقلارینا قوئوشماق ایسترلر
15---آیدان بیر خبر
آیا
گئدن امیرکان فضانوردلری بئله ایضاح ائدیرلر کی قدیم زامانلاردان آی کوره
سینده شهرجیکلر وارایمیش بللی اولان کیمین اورانیدا موغولار دارما داغین
ائدیبلر
16---بیر بالاجا؟؟؟
نیرو
وزیری کور عیواض آچیلاما وئریب کی بوایل بیر بالاجا برق پولی قالخاجاق
البته دئدی کی خالقیمیز اصلا نیگران قالماسین گئچن دولتین وئردیگی نفتدن
لامپا چیراغا توکوب یاندیرا بیللر
17---شادخبر
ترس آوا کندی نین سان سورال خبرگزاری سینین وئردیگی خبره گوره گلن دوره سازمان ملل متحدین ایرئیسی بیزیم ترس آواکندی نن میر عابدوللاه کیشی اولاجاق
18---چاغیریش
جمعه
گونو ناماز جومعه دن سونرا ترس آواد کندی نین میدانیندا روفعت ایسلامی
آدلی قادینین داش قالاق(سنگ سار)ائله مک مراسیمی گئچک عموم مومن و موسلمان
باجی قارداشلاردان دعوت اولونور بو معنوی عبادالهی داش آتمادا ایشتراک ائله
سینلر
19---آچیلیش
دلیلیک
داش تظاهوراتی نان سونرا آراز بئی ین ساعات 11اخباری نین قاباقین آلان
مونکراتچی یوسوب اعلانات وئریب کی آراز موعلیم اسفندین 36 سیندا گئجه ساعات
27 ده ساعات11 اخبارین یولا سالا بیلراما بو شرطینن کی اوز شکیلین گورسنمه
یه
20---بیرآچیقلاما
مایماق
خودو اعلانات ائلییب کی ماخلوق هیچ نیگران زاد اولوب ائله مه سین الله
دیین اولسا اورومو گولون قورودوب قوتارانان سونرا فرهنگستان زبانیندا
ایشینه رسیده چیلیک اولاجاق
21---دفتر کاریابی دلال لار
وارلی اولماق ایستیرسیز بیزیم له قالین سیزی ایکی آیلیق بیر ایداره نین باش ایرئیسی تعیین ائلیریک یتمیش 60 گون ایشله یین 70 ایل یین
22---بیر آیری خبر
قوم نان گلن زووارلارین دئدیینه گوره چنگی بئی قارتال معسومیی قوما کاروان
آپارمیشمیش حرمین آیاق یولوندا سوءاستفاده ائلمه ینه گوره
اونو شهردن چیخادیبلار
23---قاراقیزا
حوسین بئی قلیزاددن قارا قیز حاققیندا بیر شعیر
(قاراقیز)
گؤرورهم آی قارا قیز گون سارالیب دردوندن
بوکولوب بئل بوخونو آی قوجالیب دردوندن
بولوتون گؤزلری دولموشدو دونن آخشام ائوی
دیمه کویرک اوره یی درده قالیب دردوندن
قارا آسفالتا گؤزوم دوشدو دیدیم دار کوچه میز
بوینونا بیر قارا شال اولما سالیب دردوندن؟
قوی باشین چیرپا داشا سئل سو قارانلیق درده
ایندی کی شرشر اؤزون داغدا سالیپ دردوندن
نئجه چای قویمایا باش داغ داشا سنسیز گؤزلیم؟
مین دنیز بو یاشایشدان اوز آلیب دردوندن
گئجه دن قوی سوروشوم آیریلیقن دردین من
نئچه ایللردی قارا پرده چالیب دردوندن
دلی لیک عالمینه قوربان اولوم آی قارا قیز
گئنه وورغون اوره ییم فتنه سالیپ دردوندن
حوسین
بئی قولیزاده بو شعیری یازانان سونرا بوتون آق قیزلار تظاهورات ائلییب
اونون علیه شعارلار سسلندیبلربو حوسین قارداشا دیین یوخدی آخی جانیم نیا
ماخلوقون آراسینا آیری سئچگیلیک سالیسان باخخخخخخخخخخخخخ


text:
پنجشنبه سوم اسفند 1391
اوجامان اردبیل بؤلگه سیندن ،اسکی شکیل لر
اوجامان اردبیل بؤلگه سیندن ،اسکی شکیل لر
اؤلکه نین، تاریخ ومدنییت ین ،اردبیل سیز، دونیایا گؤسترمه یین ایمکان سیزلیغی هر کسه بللی دیر!غیرت دن ودیرنمک دن(مقاومت) سؤز گئدرکن ،اوجامان اردبیلین آدی هر زامان زیروه لرده یئر آلیر!
اوجامان اردبیلین فخرلی تاریخی؛بو تاریخ قایناغی،بیر پارلاق اولدوز کیمی ،اؤلکه نین گؤیونده ،دونیایا ایشیق ساچیر!اوجامان اردبیل،اصلان لار یوواسی اولاراق، دیره نه ن قادین لار ایله تقوالی وچیخارلی ایگیدلری ایله ،اؤلکه نین غئیرت قورشاغیندا بیر بؤیوک ایز بوراخاراق؛ مدنییت اوجاغین آلوو لارین(شعله) ایره لی سورورلر.
اؤلکه ده ،شکیل چکمه یین باشلانیشیلا،اوجامان اردبیلده ده ، بو قونودا دیرلی ایش لر ،ایره لی گئدره رک؛اردبیللین هونر سئور، اینسان لارین طرفیندن یاخشی قارشیلانیب، اما تاسوفله گؤزل آذربایجانین بئلنچی چالیشقان ایگید لرین آدی تاریخ ده ایتیب!
تاریخسل شکیل لر ،یوخاری دیرلری ایله تاریخین، دوغرو تانینماسیندا اؤنملی اوینام اویناییرلار.
اردبیل ده، عکاس لیق تاریخین دوغولماسی وگؤرونوشو دقیق بللی دئییل!اما "چالیک" آدیندا بیریسین آدی اردبیلین ایلک عکاسی، سانیماق اولا بیلر؛اما "علی خان والی" آدین دا ،بیر شخصین آدی شکیل چکمک قونوسوندا داها چوخ گؤزه گلیر؛"علی خان والی"، اردبیلین هر بوجاغیندان شکیل چکیلمه سینده ان اؤنملی اوینام اویناییب.اردبیل ده شکیل چکمک، تام یاییقین حالدا، "ناصیرالدین شاه قاجار" چاغینا(۱۳۰۷ه.ق) قاییدیر.
اخبار اردبیل وبلاگین الی له ، بیر دیرلی توپلوم،اردبیل ین تاریخسل تیکینتی لریندن ودوغال چئوره سیندن، توپلانیب و حورمتلی آذربایجانلی لارا سونولور .
تاریخسل قبریستان- شیخ صفی الدین اردبیللی ابیده سین محوطه سی،۱۳۰۶ینجی ایل
اردیبل قالاسی و خان قالاسی(۱۳۱۲ه.ق)
جومعه مسجید(عتیق) ایل:۱۳۰۰ه.ق
باغمئشه تاریخسل بؤلگه سی،ایل۱۳۰۹ ه.ق
تاریخسل کؤرپو، بالیقلی چای ین اوستونده،ایل:۱۳۰۱ ه.ق
اردبیل شهرین، اوزاق گؤرنومو(آغا تاغی خرمنی محله سیندن)،ایل ۱۳۰۷ ه.ق
اسکی شکیل،شیخ صفی آبیده سیندن
شیخ صفی ،آبیده سی باشقا گؤرنومدن
عالی قاپی دروازاسی(تؤکولمک دؤنه سینده)
عالی قاپی نین، آنا دروازاسی،تؤکولمه دن اؤنجه،ایل ۱۳۱۰ ه.ق
شیخ صفی الدین اردبیللی آبیده سی،ایل ۱۸۹۰م،شکیل چکن:فردریش زاره
اردبیل قالاسی نین،ایچ باغچاسی،ایل ۱۳۰۷ ق.م
خیاو شهری(مشگین شهر) ،شیخ حئیدر آبیده سی
داشچیلار محلله سین باشچی لاری،قاجار چاغیندا
ساری داوا ،ایستی سویو،اردبیلین اوچ فرسخینده،قاجار چاغیندا


text:
خواندن مطلب زیر درباره اجرای نمایش "چیلیس" در تبریز با تاخیر هم اگر باشد به خاطر قلم زیبا و صمیمی خانم آیسان شیوا خالی از لطف نمی باشد.
بورا تئاتر سئنی ، بیرینجی پرده
دایانیب بیر اوغلان کوچه باشیندا
گلن لر – گئدنلر لاپ تله سیرلر
سویویوب اوره یی ، گنجلیک یاشیندا
سئودییی بیر گؤزل پنجره سینده
ایتیبدیر گؤرونمور نئچه گئجه دیر
بیلمزسن ، بیلمه رم ، بیلمه ریک بئله
اورداکی اوغلانین حالی نئجه دیر
بلکه ده نه بیلیم بو ایلک سئوگیسی
داشلارا چیرپیلیب پارام - پارچادیر
آللاها شیکایت نه ائتمک اولار
طالعی چکنلر رنگدیر ، فیرچادیر
بورا تئاتر سئنی ، ایکینجی پرده
بیر ماهنی اوجالیب آللاها چاتیر
اورادا اَیله شن بیگلر ، جنابلار
اورکدن کدری بیر یانا آتیر
یوخ ! یوخ ! اوخشاتمایین بو شعری سیز ده
قدیم ناغیللارا ، اسکی شعرلره
بوراسی نه تویدو نه ده کی قیزی
گلین کؤچوردورلر اوزاق یئرلره
آنجاق کی بورادا پولدور دانیشان
جنابلار دونیانی ساتیب - آلیرلار
هردن ده اوتوزوب قومارلاریندا
درین بیر کدره ، فیکره دالیرلار
بورایا سئوگینین یولو دا دوشمز
آزارسا سئوگینین ساچین بویارلار
سونرا فرانسادا، بیر کازینودا
بؤیوک، طنطنه لی حراج قویارلار
بورا تئاتر سئنی اوچونجو پرده
بیر کیشی آروادین بوشاییب گئدیر
بلکه ده او کیشی بئله دوشونور
بو گوندن گزدییی دینجلییه یئتیر!
کیشی گئده – گئده چیراقلار سؤنور
سنین بوجاغیندا بیر اوشاق دوروب
آنا دا باش آلیب گئدیر بیریانا
اوشاغی زالداکی باخیشلار یوروب
بیری گولومسه ییر ، بیری آغلاییر
بیری هوروت – هوروت باخیر صحنه یه
اوشاغین گؤزلرین یاغیش آپاریر
بو پرده قورتولوب ، باغلانیر یئنه ...
بورا تئاتر سئنی دؤردونجو پرده
اعتصاب میتینگی ، بیری هایلانیب
"کیملر ایش آختاریر کیمسه لر ایشده ؟!"
عنوانلار یوخودا دونن پایلانیب!...
سانما تکجه چؤرک یوخدور اینسانا
گئجه لر ، شهرده آج قارین یاتیر
گئجه نین بوغونتو قارانلیغیندا
بیر اینسان بو یئرین داشینی آتیر
گئدیب باشقا یوردا آدین دَییشیب
حیاتین لذّتین او یئرده آنیر
تیکیلسین دوداغیم دئمه ییم بونو:
یوردونو، تاریخین، آتاسین دانیر
تاریخی وارلیلار، اودانلار یازار
یوخسوللار افسانه قوشوب – یارالدار
هردن جیزیق چکیب اؤز دؤره سینه
دونیانی اؤز الی اونا دارالدار...
بورا تئاتر سئنی ، بئشینجی پرده
دایانیب بیر اوغلان کوچه باشیندا
ائله بیل او آندا ساعاتلار دونوب
آلیشیب اوره یی، گنجلیک یاشیندا
او قیزین باخیشی یئتر اوغلانا
واری دا – یوخو دا ، او گؤزلرده دیر
اونا نه لازیمدیر ژاپن ، فیرانسا
حیاتین لذّتی بو سؤزلرده دیر...
پرده لر باغلانیر، چیراقلار سؤنور
بیر سئوگی دونیانی ساتین آلیبدیر
بیر اوغلان هله ده کوچه باشیندا،
شیرین خیاللارا، فیکره دالیبدیر!...
(بابک قوجازاده )
شالوارلی بولود
دؤرد روس شاعیری
ولادیمیر مایاکوفسکی / آننا آخماتووا/ آلئکساندر پوشکین / مارینا استئوایئوا
ترجمه لر:
رامیز روشن/ آناررضا/ واقیف بایاتلی/ طلعت ایوب/ چنگیز علی اوغلو/ کمال عبدالله/ نگار رفیع بیلی/ مروارید دلبازی/ عباس صحت
حاضیرلایان: آیدین سرداری نیا
تک درخت یایینلاری - تهران


text:
4 ill urahdan soydum!sindim,yolumnan dondum,yolsuzladim,hatta mamamnan uzakh dushdum,ozumnan uzakh dushdum ,ama gina urahdan soydum.uzakh dushdum gina urahdan soydum.ayrilannan sorada soydum,urahdan soydum.akhi omana demishdi sannan sora heshkasi soymiyajam?ama dunan ozi mana dediki bir ayrisin urahdan soyuram
دونیا یولونون بیر قارانلیق دونگه لرینده گرفتار اولموشام.
گون دونوپ نه آیدینلیق نه ایشیق
یولسوز بیر انسان
نیسگیلی اورگیمده سونسوز اضطرابلار
ازلدن غمیلع خلوت ائله میشم
گوزلریوین قاباغیندا سیندیم
اوز الیوینن سیندیم...
آما سن...یانلیزلیخدا سینماغیمی گورماغادا گلمدین
مدرسه ده موعللیم ینه دوءدویده الیمدن باجار مادیم فارسینی
ایراد توتدودیلیمدن
دئدیم : آغا موعللیم وورما ، گوینه دی الیم نه دیر آخی گوناهیم
تورکودورمنیم دیلیم
یا پیشدی قولاغیمدان دئدی : بوراخ تورکونو اوقالدی ائوینیزده
اونوت گئتسین کو کونو
اوء یره نمه سن آب - بابا آچاجاقسان الینی کو تک ییه ندن سونرا
اونودارسان دیلینی
سنین هاران تورکدور؟ آذریسن ، آذری کیم او یره دیبدیر سنه
بئله یانلیش سوء زلری
آخدی گوزومون یاشی تیتره دی دیل - دوداغیم بئله یالان سوزلره
اینانمادی قولاغیم
آنام منی اویدورماز آتام منی آلداتما ز بو سو زلرین هئچ بیری
منیم عاغلیما باتما ز
نییه منیم آدیمی سوروشما ییراوئزومدن نییه سوء زون دوزونو
اوخوماییرگئوزومد ن
هرکس یالان دانیشسا آلاهین دوشمانی دیر من کی یالان دئمیرم
بو اونون یالانی دیر
لایلای دئیبدیرآنام منه بئشیکده تورکو دانیشمیشق هامیمیز
ائوده ائشیکده تورکو
نه دن گرک یازمایاق دیلیمیزی کیتابا مدرسه ده نه اوچون
گلمه یک بیز حسابا ؟
یقین کوتک یئمزدیم اوخو سایدیم دیلیمی گ ینرتی سخمازدیم
قولتو غوما الیمی
قوی بو یویوم بیر اوزوم اولاجاغا م موعللیم اوندا چوخ ایش گوره جک
بوگون گوینه ین الیم
کیلاسیمدان گله جک ائلیمیزن اوز سسی اولاجاقدیر او زمان
تورکون ده مدرسه سی
آرتا ساوالان - ائل سئو ن - شاجین وبلاگیندان
درديمــه درمــانيم اولسانــدا مــنيم سنــي سومیجـــم سوميجـــم مــن
عــشقيمه هـمدميم اولسانــدامـنيم سنــي سِوميجــم سِوميجــم مَــن
دونيــا محــــورينـده اينـان داغيلسا بــو دونيا بيــر سنه بيــر منه قــالسا
اونــدادا ســـن مـنه گَرَك دِييل سن سنــي سِوميجـــم سِوميجـــم مـن
سيـــنم ورم اولسا جــــان ياتاغيندا ســـن طبيب حـــياتيم اَلينده اولسا
عــزرائيل جــانيمي آلان چــاغينـدا سَنــي سِوميجـــم سِوميجـــم مــن
ايــنان مـــزاريمــي زيارت اتـــسَن قبريمين اوستونده گـوز ياشي توكسَن
جــهنم اودومــي جنَّت ســه اتـسن سنــي سِوميجــم سِوميجَـــم مــن
بو ترانه نی کی كونول خاسييِوا دان دیر دانلودائلیین.
انتظار چکمک دن چتین ایش یوخ.تکجه انتظار چکن عاشقلر بو شعرین نه قدر آجی اولدوغونی دوشونرلر.
شهریارین سئوگیسینی رضا شاهین عمی سی اوغلو زورولا آلیر و سئوگینین آناسی صون دفعه اولاراق اونو شهریارلا تهرانین بهجت آباد پارکیندا گوروشدورمک سوزونی وئریر.شهریار او گئجه نی سحره قدر اوردا گالیر.بو شعر او گئجه نین وصفی دیرو منیم احوالاتیمین وصفی!
بهجت آباد خاطره سی
اولدوز ساياراق گوزله ميشم هر گئجه ياری
گج گلمه ده دير يار يئنه اولموش گئجه ياری
گؤزلر آسيلی يوخ نه قارالتی نه ده بير سس
باتميش گولاغيم گؤرنه دؤشور مکده دی داری
بير قوش آييغام! سويليه رک گاهدان اييلده ر
گاهدان اونودا يئل دئیه لای-لای هوش آپاری
ياتميش هامی بير آللاه اوياقدير داها بير من
مندن آشاغی کيمسه يوخ اوندان دا يوخاری
قورخوم بودی يار گلمه يه بيردن ياريلا صبح
باغريم ياريلار صبحوم آچيلما سنی تاری!
دان اولدوزی ايسته ر چيخا گؤز يالواری چيخما
او چيخماسادا اولدوزومون يوخدی چيخاری
گلمز تانيرام بختيمی ايندی آغارار صبح
قاش بيله آغارديقجا داها باش دا آغاری
عشقين کی قراريندا وفا اولمياجاقميش
بيلمم کی طبيعت نيه قويموش بو قراری؟
سانکی خوروزون سون بانی خنجردی سوخولدی
سينه مده أورک وارسا کسيب قیردی داماری
ريشخندله قيرجاندی سحر سويله دی: دورما
جان قورخوسی وار عشقين اوتوزدون بو قماری
اولدوم قره گون آيريلالی او ساری تئلدن
بونجا قره گونلردی ایدن رنگيمی ساری
گؤز ياشلاری هر يئردن آخارسا منی توشلار
دريايه باخار بللی دی چايلارين آخاری
از بس منی ياپراق کيمی هيجرانلا سارالديب
باخسان اوزونه سانکی قيزيل گولدی قيزاری
محراب شفقده ئوزومی سجده ده گؤردوم
قان ايچره غميم يوخ اوزوم اولسون سنه ساری
عشقی واريدی شهريارين گللی- چيچکلی
افسوس قارا يل اسدی خزان اولدی بهاری
گئجه دن کئچمه یه تلسیرم من...
گوندوزو درک ائتمه یه تله سیرم من...
ائلیمیزین بیرلیگین گوجون ائلیمیزی گوندوزده گورمه یه تلسیرم
گلجک بیزیم دیر من صاباحا تلسیرم.
"سو"دئییبدیر منه اولده،انام اب کی،یوخ
"یوخو"اویرتدی اوشاقلیقدامنه،خواب کی،یوخ
ایلک دفعه کی،"چورک"وئردی منه نان دئمه دی
ازلیندن منه "دوزدانه"، نمکدان دئمه دی
انام ،اختر دئمه یبدیرمنه،"اولدوز "دئییب او
سو دوناندا،دئمه ییب یخدی بالا،"بوز"دئییب او
"قار" دئییب ،برف دئمه ییب،دست دئمه ییب"ال"دئییب او
منه هئچواخت بیا سویله مه ییب،"گل"دئییب او
یاخشی خاطیرلاییرام،یاز گونو اخشام چاغی لار
باغچانین گون باتانیندا کی،ایلیق گون یاییلار
گل:-دئیه ردی،-داراییم باشیوی ای نازلی بالام!
گلمه سن گر،باجیوین استاجا زولفون دارارام
او دئمه زدی کی ،-بیا شانه زنم بر سر تو
گر نیایی بزنم شانه سر خواهر تو
بلی،داش یاغسادا گویدن،سن او سان من ده بویام
وار سنین باشقا انان،واردی منیم باشقا انام
اوزومه مخصوص اولان باشقا ائلیم واردی منیم
ائلیمه مخصوص اولان باشقا دیلیم واردی منیم
ایسته سن قارداش اولاق،بیر یاشایاق،بیرلیک ائدک
وئریبن قول-قولا،بوندان سورا بیر یولدا گئدک
اولا،اوزگه کولک لرله گرک اخمایاسان
ثانیا،وارلیغیما،خالقیما خور باخمایاسان
یوخسا گر زور دئیه سن ملتیمی خوار ائده سن
گون گلر،صفحه چونر،مجبور اولارسان گئده سن